UMNO Kalabakan Terus Teguh Tunjangi Survival Parti

TAWAU : UMNO Sabah Bahagian Kalabakan kekal berdiri teguh menunjangi survival Parti ini sejak sekian lama dan bersikap lebih terbuka untuk membaiki segala kelemahan sebelum ini.

Ketuanya, Andi Muhamad Suryady Hj Bandy berkata kekalahan pada Pilihan Raya Umum (PRU) ke-14 yang lalu sudah diperbaiki serta menjadi pengajaran kepada seluruh pemimpin dan ahli UMNO.

“Keterbukaan menerima setiap kelemahan juga menjadikan UMNO terus bangkit menjadi sebuah parti yang dominan dan berjaya mengembalikan kegemilangannya pada PRN ke-16 lalu.

“UMNO Kalabakan kini dalam usaha mempromosikan keahlian parti terutamanya di kalangan golongan muda dan ianya akan menjadi satu gerak kerja yang berterusan,”katanya dalam kenyataan medianya, di sini.

Beliau yang juga Ahli Dewan Undangan Negeri Tanjug Batu berkata, rancangan merealisasikan lembaran baharu di kawasan DUN ini sedang rancak diusahakan.

“Menstruktur penempatan supaya lebih tersusun, serta pembukaan peluang-peluang perniagaan juga terus dipergiatkan supaya rakyat lebih mandiri dalam ekonomi,”katanya.

Menurutnya, menyedari terdapat berbagai kelemahan dalam pentadbiran lalu, selaku wakil rakyat pada hari ini akan sentiasa memberi peringatan agar setiap salah laku yang menyalahi undang-undang hendaklah dihentikan dengan serta merta.

“Hal ini termasuklah, tiada kompromi kepada pihak-pihak yang tidak bertanggungjawab menceroboh kawasan tanah tertentu demi kepentingan peribadi dan mereka akan dikenakan tindakan undang-undang jika didapati bersalah,”jelasnya.

Mengulas mengenai situasi politik semasa, beliau berkata tidak dinafikan kestabilan politik sangat penting bagi menjamin kelancaran perlaksanaan setiap agenda pembangunan.

“Bagaimanapun, dengan situasi semasa pandemik COVID-19 yang masih mengancam ketika ini, kesejahteraan rakyat haruslah menjadi keutamaan dan tidak boleh diperjudikan sama sekali,”katanya.

Dalam pada itu, sempena sambutan memperingati 30 tahun keberadaan UMNO di Sabah Suryady turut menyingkap sejarah parti tersebut di negeri ini.

Katanya, pada 21 Februari 1991, parti UMNO berjaya melebarkan sayapnya untuk bertapak di negeri Sabah demi kestabilan politik di peringkat negeri dan persekutuan.

“Sepanjang tiga dekad itu, UMNO Sabah telah melalui pelbagai cabaran serta rintangan, namun semuanya dapat dilalui dengan matang dan berhikmah.

“Resam perjuangan, pemimpin datang dan pergi, tetapi perjuangan UMNO Sabah telah membuktikan yang ianya masih relevan sehingga ke hari ini.

“Aspirasi rakyat didengar dan diangkat dari setiap lapisan agar dapat diterjemah untuk membangunkan negeri ini setanding dengan kemajuan negeri-negeri lain di Malaysia,”katanya.

Suryady yang juga Pembantu Menteri Belia dan Sukan Sabah berkeyakinan bahawa UMNO Sabah akan kembali menjadi peneraju politik Sabah pada masa akan datang.

“Dengan cogan kata Bersatu, Bersetia, dan Berkhidmat, aspirasi merealisasikan Sabah Maju Jaya akan dapat dicapai dengan jayanya,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cemburu Sebab Tak Bawa Bercuti, Bekas Kekasih Didakwa Gigit Hidung Gadis Sampai Putus

Allyson Danylko, 24  mengalami kecederaan yang parah dibahagian hidungnya selepas diserang bekas teman lelaki.

Wanita yang berasal dari Toronto itu mendakwa bekas kekasihnya itu menjadi marah apabila dia cuba untuk mengakhiri hubungan mereka.

Bekas teman lelakinya, Nick Grewal, 30 dipercayai mengetuk bilik mandi dan terus menyerangnya. Pun begitu, tidak dapat dipastikan sama ada sebahagian hidungnya yang digigit itu di makan atau dibuang ke dalam mangkuk tandas.

“Hidung saya berdarah tetapi saya berjaya melepaskan diri dan mendapatkan bantuan daripada jiran. Polis datang dan akhirnya saya dibawa menaiki ambulans,” katanya.

Terdahulu, pasangan itu meraikan sambutan tahun baru bersama sebelum mereka mula bergaduh di sebuah kelab malam.

Situasi bertambah buruk apabila mereka kembali ke rumah Grewal.

Pergaduhan mereka itu berpunca gara-gara teman lelakinya itu cemburu mengenai perancangan untuk bercuti ke Costa Rica tanpa dirinya.

Bekas kekasih nya itu telah diberkas oleh pihak berkuasa.


Hospital Swasta Enggan Rawat Pesakit COVID-19, Boleh Dipenjara, Didenda RM5 Juta

KUALA LUMPUR: Hospital swasta yang tidak memberikan kerjasama, enggan menerima dan merawat pesakit COVID-19, boleh dipenjara serta didenda sehingga RM5 juta.

Menteri Kanan (Keselamatan), Datuk Seri Ismail Sabri Yaakob, berkata hospital swasta boleh diarahkan oleh Kementerian Kesihatan (KMM) dalam apa juga cara untuk membantu merawat individu yang dijangkiti COVID-19.

Katanya, Ordinan Darurat yang dilaksanakan sehingga 1 Ogos depan memudahkan tugas kerajaan mengatasi penularan COVID-19 khususnya dalam konteks kesihatan.

“Justeru, ini jelas pihak hospital swasta wajib membantu KKM menerima dan merawat individu yang dikesan dijangkiti COVID-19 tanpa boleh ada penolakan.

“Sekiranya mereka (hospital swasta) tidak memberikan kerjasama serta enggan menerima dan merawat pesakit COVID-19, mereka boleh berhadapan risiko dipenjara dan didenda sehingga RM5 juta.

“Dulu hospital swasta boleh reject (buang) pesakit dan KKM tiada kuasa untuk halang mereka namun di bawah Ordinan Darurat ini kerajaan boleh arahkan pihak hospital swasta ambil pesakit COVID-19, dan jadikan hospital mereka sebagai pusat kuarantin,” katanya dalam sidang media harian COVID-19, di sini, hari ini.

Ismail Sabri berkata, semasa pelaksanaan Ordinan Darurat juga kerajaan tidak perlu bimbang dengan isu tidak cukup katil bagi pesakit COVID-19, selepas KKM boleh mengarahkan pihak swasta membenarkan penggunaan wad mereka. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Juragan asing ditahan bersama bot tamat tempoh lesen di Kudat

KUDAT, 4 Dis – Pasukan Polis Marin (PPM) Kudat hari ini menahan seorang lelaki warga asing bersama sebuah bot nelayan dengan lesen yang telah tamat tempoh dalam operasi bersepadu dilaksanakan dengan kerjasama Jabatan Perikanan Kudat di kawasan perairan Pelabuhan Kudat, di sini.

Komander Pasukan Polis Marin Wilayah 4 Sabah ACP Mohamad Pajeri Ali berkata dalam kejadian 3.20 pagi, juragan berumur 31 tahun yang tidak mempunyai sebarang dokumen pengenalan diri yang sah itu ditahan bersama pelbagai jenis ikan seberat kira-kira 80 kilogram.

“Nilai rampasan dianggarkan berjumlah RM46,000. Kesemua tangkapan dan rampasan dibawa ke Markas Operasi Pasukan Polis Marin Kudat untuk tindakan lanjut,” katanya dalam kenyataan, hari ini.

Kes disiasat di bawah Akta Perikanan 1985.

Mohamad Pajeri berkata operasi bersepadu itu dijalankan bertujuan mengesan dan memantau aktiviti perikanan di perairan Sabah selain usaha mengeratkan hubungan antara PPM dan agensi berkaitan dalam menguatkuasakan undang-undang dan keselamatan maritim di negeri ini.


Paus tengah hutan

BRASILIA: Bangkai seekor paus spesies humpback sepanjang 10.9 meter ditemui terdampar dalam hutan Amazon di Brazil, 15 meter dari laut, Jumaat lalu.

Pakar di Brazil keliru bagaimana haiwan laut itu boleh berada begitu jauh dari habitatnya, di pulau Marajo di muara Sungai Amazon.

Saintis percaya haiwan itu mati di laut sebelum bangkainya dibawa ke darat dan ‘tercampak’ ke situ akibat ombak besar dan air pasang.

Pasukan pakar dari Jabatan Kesihatan, Sanitasi dan Alam Sekitar (Semma) dikerahkan ke situ untuk memeriksa bangkai dipercayai anak paus berusia 12 bulan, selain mengumpulkan maklumat yang mungkin dapat memberikan penjelasan lebih lanjut.

Video diambil di tempat kejadian menunjukkan bangkai itu dipercayai 1.8 meter lebar terdampar di kawasan paya bakau dan dikelilingi pokok, namun tidak menampakkan sebarang kesan cedera.

Organisasi bukan kerajaan, Institut Bicho D’agua yang berpangkalan di pulau itu berkata di Facebook, ahli biologi mengesyaki anak paus itu terperangkap dalam pokok bakau selepas terdampar di situ akibat ombak besar.

Akhbar The Maritime Herald mencadangkan kemungkinan haiwan itu terbunuh akibat makan bahan plastik di laut sebelum bangkainya dihanyutkan arus ke situ.

Dirlene Silva dari Semma memberitahu media Brazil Journal O Liberal: “Kami hanya mengesan bangkai itu kerana melihat hering menghurung kawasan itu.

Pasukan 10 ahli biologi yang dikerahkan ke situ hanya berjaya sampai di kawasan berkenaan selepas cubaan kali kedua, lapor portal berita tempatan O Tempo Brasil.

Pakar marin Institut Bicho D’agua, Renata Emin berkata: “Satu lagi misteri adalah untuk seekor humpback berada di pesisiran pantai utara Brazil pada bulan Februari – ini sesuatu yang amat pelik.

“Humpback jarang datang ke utara negara ini. Kami cuma mempunyai rekod seekor humpback dilihat di kawasan itu tiga tahun lalu, namun ia jarang sekali berlaku.

“Kami percayai anak paus ini terpisah daripada ibunya berhijrah antara dua benua.” – Agensi


COVID-19: 1,884 Kes Baharu Direkodkan Jumlah Tertinggi Di Malaysia

PUTRAJAYA: Malaysia mencatatkan kes jumlah harian tertinggi COVID-19 dengan pertambahan sebanyak 1,884 kes dalam tempoh 24 jam.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, 1,882 merupakan penularan dalam negara, selebihnya kes import.

“Jumlah kes aktif dengan kebolehjangkitan COVID-19 adalah sebanyak 13,842 kes manakala daripada jumlah kes baharu, terdapat dua kes import yang mendapat jangkitan dari luar negara,” katanya dalam sidang media pada Isnin.

Dalam pada itu, Selangor mencatat negeri tertinggi pertambahan kes harian COVID-19 iaitu sebanyak 1,203 kes diikuti Sabah (289 kes) dan Wilayah Persekutuan Kuala Lumpur (196 kes).

Menurut Dr Noor Hisham, Malaysia juga turut merekodkan pertambahan sebanyak dua kes kematian baharu di negeri Sabah.

Setakat ini, 115 kes positif COVID-19 kini sedang menjalani rawatan di Unit Rawatan Rapi (ICU) dan daripada jumlah itu, 48 kes memerlukan bantuan alat pernafasan.

Sementara itu, jumlah kes sembuh akibat COVID-19 di Malaysia yang direkodkan ialah sebanyak 883 kes menjadikan jumlah kumulatif kes sembuh akibat COVID-19 sebanyak 42,480 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Akan Ambil Tindakan Perundangan

KOTA KINABALU,  3 Mac : Parti Warisan Sabah (Warisan) akan mengambil tindakan undang-undang untuk mendorong Yang Dipertua Dewan Undangan Negeri Sabah Datuk Kadzim M Yahya menerima peletakan jawatan Ahli Dewan Undangan Negeri (ADUN) Sebatik Hassan A Gani Pg Amir, sekali gus mengosongkan kerusi itu.

Setiausaha Agung Warisan Datuk Loretto S Padua berkata pihaknya mempunyai dokumen yang jelas menunjukkan Hassan bersetuju untuk melepaskan jawatan sekiranya beliau meninggalkan parti selain menandatangani surat untuk setia dengan Warisan secara sukarela.

“Dalam surat bertarikh 10 Sept 2020 kepada peguamnya, Hassan mengarahkan mereka meletakkan tarikh dan menyerahkan surat peletakan jawatannya kepada speaker dan ketua negeri (Yang Dipertua Negeri Tun Juhar Mahiruddin) sekiranya beliau, antara lain, mengisytiharkan diri sebagai wakil Bebas sebelum atau selepas mengangkat sumpah sebagai ADUN.

“Peguamnya melaksanakan arahan itu susulan pengumuman beliau untuk menjadi wakil Bebas pada 25 Feb 2021 dan surat peletakan jawatan Hassan bertarikh 26 Feb 2021 diserahkan kepada speaker semalam,” katanya dalam kenyataan hari ini.

Pada sidang media hari ini, Kadzim mengesahkan Hassan kekal sebagai ADUN Bebas yang menyokong kerajaan Gabungan Rakyat Sabah (GRS).

Kadzim juga menjelaskan surat peletakan jawatan Hassan yang diserahkan oleh Warisan semalam tidak berkuat kuasa kerana ditandatangani lebih awal serta tidak bertarikh, selain Hassan juga menyerahkan akuan bersumpah menyatakan beliau tidak berhasrat mengosongkan kerusi itu sekalipun telah keluar daripada Warisan.

Mengulas lanjut, Loretto berkata Warisan telah mengeluarkan video memaparkan Hassan melafazkan sumpah setia kepada parti dan akan kekal bersama parti hingga tamat penggal yang dibuat ADUN Sebatik itu semasa dinamakan sebagai calon Warisan untuk kerusi berkenaan.

“Semua calon Warisan membuat ikrar setia kepada parti secara sukarela tanpa sebarang unsur paksaan,” katanya.

Pada 25 Feb lepas, Hassan mengumumkan beliau memilih untuk menjadi ADUN Bebas yang menyokong GRS serta kepimpinan Perdana Menteri Tan Sri Muhyiddin Yassin dan Ketua Menteri Sabah Datuk Hajiji Noor.

Pada Pilihan Raya Negeri Sabah ke-16 yang diadakan September tahun lepas, Hassan memenangi kerusi Sebatik atas tiket Warisan dalam pertembungan tujuh penjuru. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pembayaran i-Lestari Bagi Minggu Pertama Bulan Mac Diawalkan, Dibayar Pada Hujung Februari

KUALA LUMPUR: Kumpulan Wang Simpanan Pekerja (KWSP) menerusi akaun Facebook rasminya memaklumkan bahawa pembayaran i-Lestari yang dijadualkan pada minggu pertama bulan Mac ini akan diawalkan kepada minggu akhir bulan Februari.

Menurut KWSP, pembayaran awal tersebut dilakukan bagi melancarkan transaksi bayaran i-Sinar yang akan dibuat mulai 8 Mac ini.

Bagi ahli yang menerima bayaran sepanjang minggu ini pula, tiada bayaran i-Lestari akan dibuat bagi bulan Mac.


Covid-19: Zon Merah Meningkat kepada 18 Daerah Di Sabah

KOTA KINABALU: Kes positif baharu di Sabah menurun kepada 303 kes, dengan tiga lagi kematian dilaporkan.

Tiga kes kematian dilaporkan hari ini adalah di Tawau, Lahad Datu dan Keningau.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, dengan penyertaan Kalabakan yang bertukar kepada zon merah hari ini, sebanyak 18 daerah di Sabah kini berada dalam zon merah.

Katanya, daripada 303 kes baharu hari ini, Kota Kinabalu kekal mencatatkan kes tertinggi dengan 64 kes, diikuti Tawau (47), Lahad Datu (39), Penampang (31), Sipitang (22), Papar (19), Sandakan (16), Putatan (14), Kota Belud (10), Pitas (9), Keningau (8), Kinabatangan (6) dan tiga kes di Kota Marudu, Tuaran, Ranau dan Kalabakan.

Manakala, dua kes di Semporna dan Tongod serta satu kes masing-masing di Beaufort dan Kunak.

Hari ini, Tongod bertukar dari zon hijau kepada zon kuning.

Masidi berkata, daripada 303 kes positif itu, sebanyak 221 kes dari saringan kontak rapat, saringan bergejala 56 kes, saringan kluster-kluster sedia ada tiga kes dan 23 kes adalah dari lain-lain kategori.

Sementara itu, sebanyak 147 kes pulih dilaporkan, dengan kumulatif kes sebanyak 35,530 kes. Dengan tiga kes kematian hari ini, bilangan kumulatif kematian di Sabah meningkat kepada 270 kes.

Setakat ini, sebanyak 38,172 kes Covid-19 dilaporkan di Sabah dengan 1,971 kes aktif yang sedang menerima rawatan, iaitu 665 orang di hospital dan 1,306 orang di Pusat Kuarantin dan Rawatan Covid-19 (PKRC).

Terdapat 52 orang ditempatkan di Unit Rawatan Rapi (ICU) dan 15 orang memerlukan alat bantuan pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Patuhi PKP Jika Tidak Mahu Sambut Ramadhan & Aidilfitri Terjejas – Ismail Sabri

KUALA LUMPUR: Dengan Ramadan akan tiba tiga minggu lagi sebelum disusuli Aidilfitri pada akhir Mei, terpulang kepada orang ramai memastikan perintah kawalan pergerakan (PKP) tidak dilanjutkan dan rakyat boleh merikan perayaan itu, kata Menteri Pertahanan Ismail Sabri Yaakob.

“Ramai yang tertanya apakah PKP kedua akan dilanjutkan? Adakah pada bulan puasa PKP akan terus dilaksanakan? Bolehkah kita berhari raya dan sebagainya. Saya tahu ramai rakyat ingin kembali kepada kehidupan biasa,

“Yang boleh memastikan toada PKP ketiga atau keempat, dan membolehkan kita berhari raya seperti biasa, adalah tuan-tuan dan puan-puan sendiri,” katanya pada sudang media hari ini.

Ramadan dijangka bermula pada 23 April, hanya seminggu selepas tempoh PKP tampat. Aidilfitri dijangka pada 23 Mei

PKP yang bermula pada 18 Mac lalu pada mulanya dijangka tamat 31 Mac, namun dilanjutkan dua minggu lagi sehingga 14 April.

PKP kemungkinan dilanjutkan sekiranya jumlah jangkitan Covid-19 di negara ini tidak turun.

Melaka, Negeri Sembilan, dan Terengganu sebelum ini telah membatalkan bazar Ramadan untuk tahun ini.

Setakat semalam, Ismail berkata 742 orang ditangkap kerana melanggar PKP, iaitu penurunan dari 828 hari sebelumnya.


Boleh Tamatkan PKP Tetapi Ketatkan SOP – Pakar

KUALA LUMPUR: “PKP tetapi macam tak PKP.” Itulah persepsi dan tanggapan rata-rata masyarakat dengan Perintah Kawalan Pergerakan (PKP) yang sedang dilaksanakan di seluruh negara, kecuali Sarawak.

Isu itu timbul apabila ‘PKP 2.0’ dikatakan tidak begitu berjaya melandaikan kes penularan COVID-19 yang mencecah empat angka setiap hari dengan penguatkuasaannya dilihat amat longgar, dan kerana itu ada rasa bimbang jika PKP kali ini ditamatkan, situasi jangkitan COVID-19 dalam negara akan menjadi lebih teruk.

Bagi Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar, apa yang lebih penting adalah prosedur operasi standard (SOP) diketatkan agar penularan pandemik itu tidak menjadi lebih parah dan matlamat untuk menurunkan angka kes semaksimum yang mungkin akan dapat dicapai.

“Orang jadi marah sekarang ini kerana walaupun PKP, tetapi SOP tidak tentu hala, seperti tiada PKP. Sebenarnya, kalau tiada PKP tidak apa tetapi SOP dan pematuhannya adalah yang paling penting bagi melandaikan lengkung penularan,” katanya kepada Bernama.

Pada 25 Januari lepas, Ketua Pengarah Kesihatan, Tan Sri Dr Noor Hisham Abdullah, berkata PKP yang dijadual berakhir pada 4 Februari ini, tidak akan dilanjutkan bagi mengelak kesan negatif terhadap ekonomi negara, susulan pelaksanaannya.

Namun keesokannya, Menteri Kanan (Kluster Keselamatan), Datuk Seri Ismail Sabri Yaakob, berkata ia hanyalah bayangan yang dibuat oleh Dr Noor Hisham, dan keputusan sama ada pelaksanaan PKP lebih ketat atau kembali kepada PKP Bersyarat (PKPB), bergantung kepada keputusan mesyuarat bersama Majlis Keselamatan Negara (MKN).

Dr Zainal Ariffin berkata, jika PKP ditamatkan dan PKPB diperkenalkan kembali, perlunya larangan menjalankan perjumpaan sosial beramai-ramai atau apa jua perhimpunan yang melibatkan ramai orang, selain larangan rentas negeri.

“Mana-mana majlis tertutup khususnya seperti makan-makan, kenduri-kendara, sambutan hari jadi yang melibatkan ramai orang tidak seharusnya dibenarkan. Buat seperti negara lain contohnya di Singapura, hanya lima orang sahaja maksimum boleh berkumpul untuk majlis sosial.

“Selain itu, jadikan pemakaian pelitup muka sebagai mandatori iaitu apabila keluar rumah sahaja automatik pakai atau dikenakan tindakan. Penjarakan fizikal juga perlu diutamakan, kalau nampak ramai berkerumun di kedai atau pejabat, ambil tindakan,” katanya.

Sementara itu, Dr Zainal Ariffin berkata, kerajaan perlu bertindak lebih tegas terhadap industri perkilangan dengan menutup kilang terbabit apabila terdapat laporan bahawa pekerja mereka positif COVID-19.

“Kilang mencatatkan kes yang sangat tinggi, jadi kerajaan perlu lebih bertegas…kalau dahulu bila kes ribu-ribu baru diarahkan tutup, tetapi sekarang ini jika kilang catatkan satu atau dua kes sahaja ia perlu diarahkan tutup sampailah keadaan bertambah baik,” katanya.

Beliau berkata, kerajaan juga sepatutnya menyedia dan menunjukkan kepada rakyat segala strategi mereka untuk melawan COVID-19, sepertimana Presiden Amerika Syarikat Joe Biden mengeluarkan 200 muka surat strategi untuk memerangi COVID-19 pada hari pertama menjadi presiden.

Dr Zainal Ariffin berkata, kerajaan juga boleh melaksanakan PKP bersasar dengan ‘menutup’ negeri yang mencatatkan kes tinggi seperti Kuala Lumpur, Selangor dan Johor.

Beliau turut mengingatkan, meskipun PKP ditamatkan dan diganti dengan kaedah yang lain, namun angka positif diramal tidak akan menurun untuk sekurang-kurangnya 10 hingga 14 hari, berikutan tempoh pengeraman COVID-19.

Senada dengan Dr Zainal Ariffin, pakar virologi dari Universiti Sains Malaysia (USM), Prof Madya Dr Yahya Mat Arip, berkata negara lebih memerlukan PKP secara bersasar, berbanding secara menyeluruh, yang boleh dilaksanakan terhadap sektor ‘panas’ sudah dikenal pasti.

“Kita sedia maklum akan kesan pelaksanaan PKP terhadap masyarakat, terutamanya dari segi sektor ekonomi dan pada masa sama juga, kita perlu menangani wabak COVID-19 dengan bilangan kes empat angka…mengimbangi kedua-dua perkara ini ibarat ditelan mati emak, diluah mati bapa.

“Pihak berkuasa sudah mengenal pasti beberapa sektor yang menjadi ‘hotspot’ kepada kes COVID-19, maka mungkin boleh PKP disasarkan kepada sektor-sektor ini,” katanya sambil menambah, tempoh 14 hari mungkin boleh dijadikan asas untuk PKP bersasar.

Beliau berkata sama ada PKP, PKPB atau PKP Pemulihan (PKPP) dilaksanakan atau SOP diperketatkan sekalipun, jika kesedaran masyarakat adalah rendah, ia juga tidak akan membantu menurunkan bilangan kes dan seterusnya menyekat penularan wabak COVID-19.

Katanya, PKP adalah usaha fizikal dalam menghalang usaha virus untuk mencari ‘perumah’ (manusia), maka sebab itu ketika PKP kerajaan mengehadkan pergerakan dan interaksi rapat ‘perumah’ agar jangkitan terhadap ‘perumah’ baharu dapat dihalang.

“Kesedaran masyarakat sangat penting dalam mematuhi SOP yang ditetapkan dan ini adalah cabaran yang sangat besar.

“Kita perlu mengambil contoh masyarakat New Zealand dalam mematuhi SOP dan kita lihat kepada kejayaan mereka. Majoriti masyarakat faham akan peri pentingnya dalam mematuhi SOP tetapi ada juga sebahagian yang tidak, mereka inilah akan mendatangkan masalah,” katanya.

Dr Yahya berkata, oleh itu vaksin adalah cara untuk menghadapi masalah COVID-19 dalam masyarakat iaitu dengan mewujudkan imuniti kelompok, negara akan mempunyai peluang lebih baik dalam menyekat penularan COVID-19. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB Di Sabah Mungkin Dilanjutkan

KOTA KINABALU: Jurucakap Covid-19 Sabah Datuk Masidi Manjun membayangkan Perintah Kawalan Pergerakan Bersyarat (PKPB) di Sabah yang dijadual tamat 6 Disember ini mungkin disambung lagi.

Beliau berkata, walaupun Sabah sudah mula mencatat penurunan kes baharu positif Covid-19 sejak beberapa hari lalu, ia kekal dalam lingkungan tiga angka yang disifatkannya sebagai masih bahaya.

“Kita masih dalam lingkungan yang bahaya. Tiga angka kes harian positif Covid-19 ketika ini tidak membuatkan kita merasa selesa, lebih-lebih lagi masih ada turun naik kes.

“Malah, angka ini sepatutnya mengingatkan kita supaya terus mengikuti prosedur operasi standard (SOP) yang ditetapkan,” katanya pada sidang media harian perkembangan Covid-19 Sabah, di sini, malam ini.

Beliau yang juga Menteri Kerajaan Tempatan dan Perumahan negeri berkata demikian ketika diminta mengulas sama ada PKPB di Sabah yang dijadualkan tamat pada 6 Disember ini akan ditamatkan atau sebaliknya.

Masidi berkata, berdasarkan statistik Jabatan Kesihatan Negeri Sabah, kes positif Covid-19 di Sabah masih menunjukkan turun naik iaitu daripada 441 kes pada 27 November lalu kepada 476 kes (28 November), 290 kes (29 November), 326 kes (30 November), 267 kes semalam dan 229 kes hari ini.

Katanya, kerajaan meneliti pelbagai aspek termasuk ekonomi dan situasi semasa kes jangkitan Covid-19 di Sabah dalam beberapa hari menjelang tamatnya tempoh PKPB.

“Kementerian Kesihatan Malaysia (KKM) menerusi Jabatan Kesihatan Negeri Sabah akan membuat penilaian dan analisa mengenai situasi semasa Covid-19 di negeri ini dan memberikan nasihat berhubung perkara itu kepada kerajaan negeri.

“Keputusan sama ada untuk melanjutkan atau menamatkan PKPB mahupun melaksanakan sebarang bentuk langkah kawalan lain akan mengambil kira kepentingan semua sektor tertakluk kepada nasihat KKM dan Majlis Keselamatan Negara (MKN),” katanya.

Mengulas lanjut, Masidi bagaimanapun berkata, jika PKPB diteruskan, kerajaan boleh melonggarkan beberapa syarat atau SOP mengikut situasi semasa.

“Jika situasi di Sabah bertambah baik sepanjang minggu ini, mungkin kita boleh melonggarkan syarat PKPB seterusnya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suruhanjaya Perkhidmatan Air Sabah Akan Diwujudkan – Bung Moktar

KOTA KINABALU, 29 Okt  : Suruhanjaya Perkhidmatan Air Sabah akan diwujudkan untuk menyelesaikan masalah bekalan air yang berlarutan sejak sekian lama, kata Timbalan Ketua Menteri Datuk Seri Bung Moktar Radin.

Bung Moktar yang juga Menteri Kerja Raya Sabah berkata pengwujudan suruhanjaya itu merupakan usaha jangka panjang dilakukan kerajaan negeri dalam menyelesaikan masalah berkenaan selain berfungsi mengawasi perkhidmatan air dan pembetungan di negeri ini.

Beliau berkata bagaimanapun pindaan terhadap Enakmen Bekalan Air Sabah perlu dibuat di Dewan Uandangan Negeri (DUN) terlebih dahulu sebelum suruhanjaya itu dapat diwujudkan.

“Penubuhan suruhanjaya ini merupakan satu daripada perkara yang akan dimasukkan dalam Huju Tuju Jabatan Air Negeri Sabah (JANS). Kita yakin penubuhan suruhanjaya ini akan mengurangkan birokrasi dan meningkatkan kecekapan negeri dalam mengurus masalah air,” katanya dalam kenyataan hari ini.

Bung Moktar berkata demikian sebagai mengulas kenyataan Menteri Alam Sekitar dan Air Datuk Seri Tuan Ibrahim Tuan Man di Dewan Rakyat semalam yang mencadangkan Sabah mewujudkan satu enakmen mengawal selia industri bekalan air untuk memastikan fungsi kawal selia dan operasi diasingkan.

Menurutnya satu forum telah diadakan untuk membincangkan penubuhan suruhanjaya berkenaan semalam yang turut dihadiri Pembantu Menteri Kerja Raya Sabah Datuk Limus Jury, Setiausaha Tetap Kementerian Kerja Raya Sabah Datuk Mohd Jasmin Juplin dan Pengarah Jabatan Air Sabah Edward Lingkapo.

“Bagi menangani isu-isu bekalan air di Sabah, JANS memerlukan sekitar RM13 bilion untuk mengganti  dan menaik taraf sistem bekalan air seperti rangkaian paip lama dan menaik taraf loji rawatan air yang bermasalah.

“JANS adalah satu-satunya utiliti air di Malaysia yang masih berstatus jabatan dan menguruskan bekalan airnya sendiri tanpa bantuan secara langsung daripada kerajaan Persekutuan,” katanya.

Beliau berkata melalui suruhanjaya itu kerajaan negeri berharap bantuan secara langsung dapat diperoleh daripada kerajaan Persekutuan untuk menampung kos perbelanjaan yang tinggi dalam usaha meningkatkan sistem bekalan air di Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya tanam sebab takut mak ayah marah’ – Remaja tanam bayinya yang baru lahir sebelum diselamatkan oleh anjing

Seekor anjing menjadi ‘hero’ selepas ia menyelamatkan seorang bayi yang dikubur hidup-hidup oleh ibu kandungnya, dalam kejadian yang berlaku di Korat, Thailand, pagi Rabu 15 Mei 2019.

Terdahulu, anjing bernama Ping Pong itu dilihat menggali tanah di tanah pertanian. Hairan melihat kelakuan anjing itu, pemiliknya, Usa Nisaika, 41, datang melihat apa yang digali oleh anjirnya itu.

Alangkah terkejutnya Usa apabila mendapati sekujur kaki kecil muncul dari dalam tanah yang digali oleh Ping Pong.

Tanpa berlengah, Usa terus menggali tanah itu sehingga mangsa berjaya dikeluarkan sepenuhnya sebelum dikejarkan ke hospital.

Setelah menjalani pemeriksaan, doktor mengesahkan mangsa tidak mengalami sebarang masalah kesihatan.

Usa menganggap anjingnya yang tempang sebelah kaki akibat dilanggar kereta suatu ketika dulu, sebagai hero yang berjaya menyelamatkan anak kecil itu.

“Saya memelihara Ping Pong sejak dia lahir dan selama ini dia selalu menjadi anjing yang setia.

Masa dia kecil, ada sebuah kereta yang melanggarnya menyebabkan salah satu kaki belakangnya mengalami kecederaan dan lumpuh. Namun dia masih membantu saya menjaga ternakan.

“Semua orang di kampung menganggap dia sebagai hero kerana dia menyelamatkan nyawa seorang bayi lelaki,” katanya.

Sementara itu, polis menyiasat kes tersebut tetapi mengalami sedikit kesukaran kerana tiada seorang pun penduduk di situ yang dapat memberi maklumat berhubung kejadian itu.

Sehinggalah seorang individu tampil memaklumkan ada seorang remaja perempuan membeli pembalut luka dalam jumlah yang besar.

Berdasarkan maklumat tersebut, polis giat mengesan remaja berusia 15 tahun itu sebelum berjaya menahannya pada Khamis 16 Mei 2019 dan suspek mengaku telah melahirkan bayi berkenaan.

Menurut suspek, dia sengaja menanam bayi itu kerana mahu menyembunyikan kehamilannya, bimbang dimarahi oleh ibu bapa.

Bayi itu kini masih dibawah permantauan pihak hospital untuk rawatan lanjut. Tetapi ibu bapa suspek pula menawarkan diri mereka untuk menjaga mangsa.

Polis dan pihak berkuasa yang lain masih mempertimbangkan tawaran ibu bapa suspek demi keselamatan mangsa. Sumber: Tribun News


Pengawal Keselamatan Cabul, Rogol Anak Tiri Ditahan

LABUAN: Seorang Pengawal keselamatan ditahan selepas dipercayai mencabul dan merogol anak tiri berusia 16 tahun, semalam.

Suspek berusia 42 tahun itu ditahan polis di Kampung Sungai Miri, Labuan, jam 1.10 tengah hari semalam.

Difahamkan, mangsa nekad membuat laporan polis jam 10.26 pagi hari ini.

Ketua Polis Daerah Labuan, Superintendan Muhamad Farid Ahmad berkata, kejadian dipercayai berlaku jam 6.30 pagi ketika mangsa sedang tidur bersendirian di biliknya.

Katanya, suspek secara tiba-tiba masuk ke dalam bilik mangsa dan mencabulnya.

“Mangsa cuba menghalang perbuatan suspek tetapi bapa tirinya tidak mengendahkan.

“Suspek hanya berhenti dan beredar dari bilik mangsa untuk ke tempat kerja,” katanya dalam kenyataan media, hari ini.

Muhamad Farid berkata, ketika kejadian ibu mangsa tiada di rumah kerana bekerja manakala adik-beradik lain tidur di bilik masing-masing.

Katanya, siasatan mendapati mangsa juga mendakwa pernah dirogol oleh suspek sejak 2019 beberapa kali di rumah ketika ibu mangsa tiada di rumah

“Suspek akan dihadapkan ke Mahkamah Majistret Labuan esok untuk permohonan reman tujuh hari.

“Kes disiasat mengikut Seksyen 354 Kanun Keseksaan iaitu kesalahan cabul dan Seksyen 376(3) akta sama bagi kesalahan rogol,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Itali Rekod 10,779 Kematian, 97,689 Kes Jangkitan Positif Covid-19

ROM: Wabak coronavirus (COVID-19) di Itali kini meragut 10,779 nyawa dengan jumlah kumulatif kes mencecah 97,689, menurut data dikeluarkan Jabatan Perlindungan Awam pada Ahad.

Sejumlah 756 pesakit COVID-19 meninggal dunia dalam tempoh 24 jam lalu, lapor agensi berita Xinhua.

Jumlah pesakit yang dirawat dalam unit rawatan rapi pula seramai 3,906 orang.

Tempoh perintah berkurung di Itali yang bermula pada 11 Mac lalu akan berakhir 3 April ini. – BERNAMA


Lebih 700,000 Orang Sudah Lengkap Dua Dos Vaksin Di Sabah

KOTA KINABALU : Sebanyak 33,799 orang menerima dos kedua vaksin COVID-19 di Sabah hari ini menjadikan keseluruhan 730,603 orang atau 26.9 peratus telah lengkap dua dos vaksin di negeri itu.

Menteri Kerajaan Tempatan dan Perumahan negeri Datuk Masidi Manjun berkata bagi dos pertama,  21,466 orang menerima suntikan vaksin hari ini menjadikan jumlah kumulatif 1.37 juta setakat ini.

“Dengan jumlah tersebut, peratusan penduduk dewasa negeri Sabah yang telah diberi vaksin sekurang-kurangnya satu dos mencatat 50.3 peratus,” menurutnya dalam kenyataan malam ini.

Beliau berkata jumlah kes positif COVID-19 di negeri tersebut kekal di tahap tinggi iaitu 2,651 kes, menyaksikan penurunan 87 kes berbanding 2,738 yang dicatat semalam.

Masidi, yang juga jurucakap COVID-19 Sabah, berkata daripada jumlah kes hari ini, 447 adalah keputusan tertunggak melebihi lima hari, 364 kes tertunggak antara empat hingga lima hari manakala 936 merupakan kes tertunggak antara dua hingga tiga hari.

“Ini bermakna hampir 66 peratus kes harian iaitu 1,747 kes didaftar selepas dua hari keputusan saringan diperoleh, penjelasan ini perlu difahami bagi mengelakkan tanggapan bahawa jumlah kes harian hari ini adalah kes yang dilaporkan berlaku dalam tempoh 24 jam yang lalu,” katanya.

Beliau berkata satu kluster baharu direkodkan hari ini iaitu Kluster Cantawan di Lahad Datu yang merupakan kluster tempat kerja di Mukim Silabukan melibatkan 46 kes kumulatif dengan kes indeks merupakan pekerja lelaki di ladang kelapa sawit berusia 24 tahun yang disahkan positif di sebuah klinik swasta pada 16 Ogos. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Selipar jadi mas kahwin

Jakarta: Dalam majlis pernikahan di Indonesia, pengantin lelaki biasanya memberikan mas kahwin berbentuk wang tunai, emas, al-Quran atau persalinan solat tetapi lain pula pasangan ini yang memilih sepasang selipar Jepun.

Majlis perkahwinan Budi Risdiyanto dan pasangannya, Julia Warasita menjadi tular di media sosial di Indonesia selepas mereka memilih selipar Jepun sebagai mas kahwin.

Gambar pasangan itu memegang selipar Jepun yang diletakkan dalam bingkai gambar tular selepas dimuat naik di Facebook oleh seorang pengguna dikenali sebagai Nabilla Safira Yuriztya.

“Alhamdulillah sah dengan mahar sepasang selipar. Semoga sakinah mawaddah warrohmah Julia dan Budi,” tulis wanita itu.

Seorang pengguna Facebook pula memberitahu, pernikahan pasangan berkenaan diadakan di kediaman pengantin wanita di Desa Sumberadi, Somalangu, Kebumen, Jawa Tengah pada 29 Disember lalu.

Pada mulanya, ramai pengguna media sosial meragui kisah berkenaan dan tidak percaya pasangan itu memilih selipar sebagai mas kahwin.

Bagaimanapun, seorang pengguna media sosial memuat naik video akad nikah pasangan itu untuk membuktikan kisah berkenaan adalah benar.

Dalam video itu jelas suara orang yang menikahkan pasangan itu berkata, “Saudara Budi Risdiyanto, Saudara saya nikahkan dan kahwinkan dengan Julia Warasita yang walinya telah mewakilkan kepada saya dengan mas kahwin sepasang sandal dibayar tunai.” – Agensi


Maut jatuh dari tingkat 11

EDINBURGH: Seorang wanita berusia 30 tahun maut jatuh dari sebuah blok pangsapuri setinggi 30.48 meter selepas dilihat tergantung dari jendela pangsapuri oleh seseorang yang dipercayai cuba menyelamatkannya dengan menarik rambutnya.

Daily Mail melaporkan, polis Scotland menganggap kematian Alem Shimeni mencurigakan kerana wanita itu terjatuh dari tingkat 11 pangsapuri di Royston, Glasgow, pada jam 5 petang, Isnin lalu.

Seorang jurugambar yang menyaksikan kejadian itu berkata, wanita itu tidak jatuh segera kerana dia berusaha keras cuba memegang ambang tingkap manakala kakinya menggaruk dinding untuk memaut sesuatu agar tidak jatuh, lapor Daily Mail.

“Wanita bangsa Eritrea itu jatuh ke tanah dalam keadaan tertiarap dengan darah memenuhi kawasan itu.

“Saya bergegas ke tempat kejadian dan melihat seorang lelaki Afrika yang cuba melarikan diri ditangkap jiran. Dia meronta untuk melepaskan diri namun kami berjaya menangkapnya semula sehingga polis tiba,” kata jurugambar yang tidak diketahui namanya.

Inspektor Detektif Aileen Boyle dari Pasukan Penyiasatan Utama berkata: “Kami masih mengumpulkan maklumat untuk mencari punca kematian Alem. Ia kawasan sibuk dan saya berharap saksi dapat berjumpa dan membantu polis.” – Agensi


Covid-19: Terlalu Ramai Yang Maut, Itali Terpaksa Guna Trak Tentera Bawa Keluar Mayat Dari Wilayah Bergamo

Wilayah Bergamo antara bandar di Itali yang paling teruk dilanda wabak Covid-19, kini terpaksa memindahkan mayat-mayat keluar dari negeri itu berikutan tempat pembakaran mayat yang penuh.

Puluhan trak tentera dikerah masuk bagi memindahkan puluhan keranda dari Bergamo ke kawasan lain, menurut agensi berita Ansa.

Bandar yang terletak di timur laut Milan di wilayah Lombardy itu telah merekodkan sekurang-kurangnya 93 kematian akibat wabak Covid-19 yang terus meningkat saban hari.

Datuk Bandar Bergamo, Giorgio Gori berkata, bilangan sebenar kematian kemungkinan lebih tinggi berikutan ramai orang yang mempunyai gejala Covid-19 telah meninggal dunia sebelum diuji.

”Tempat pembakaran mayat Bergamo, bekerja dengan kapasiti penuh selama 24 jam sehari boleh membakar 25 mayat,” kata Jurucakap pihak berkuasa tempatan.

”Sudah jelas ianya tidak dapat menampung jumlah mayat dalam beberapa hari lalu,” katanya.

Difahamkan, keranda dibawa ke tempat pembakaran mayat di Modena, Acqui Terme, Domodossola, Parma, Piacenza dan beberapa bandar lain.

Sebaik sahaja mayat telah dibakar, abu akan dibawa pulang ke Bergamo.

Wakil media yang membuat liputan seperti Reuters, pada Isnin menyaksikan dua pengebumian setiap jam dalam tempoh enam jam berada di sana.

Kebanyakan mayat tidak dapat dikuburkan kerana permintaanya terlalu tinggi dan dibawa ke sebuah gereja, manakala tempat mayat di dua hospital juga telah penuh dengan keranda.

Setakat Khamis (19 Mac 2020), Itali berada dalam keadaan kritikal apabila angka kematian mencecah  3,405 orang, lebih tinggi dari China yang menjadi pusat penyebaran wabak.

Negara ini telah melaksanakan perintah berkurung sejak 9 Mac lalu namun kes positif jangkitan terus bertambah dengan 41,00 kes dilaporkan setakat semalam.


Diminta Tutup ‘Channel’ & Henti Kongsi Resipi, Netizen Dakwa Sugu Pavithra Dibuli Di YouTube

Walaupun mencapai populariti berlipat kali ganda dan mendapat liputan daripada pelbagai media tempatan sejak beberapa minggu ini, namun ada kisah kurang enak untuk didengari yang berlaku kepada pemilik channel Youtube Sugu Pavithra.

Tatkala jumlah tontonan dan langganannya meningkat mendadak, namun kecoh di media sosial baru-baru ini apabila terdapat dakwaan yang mengatakan pasangan suami isteri itu dibuli secara atas talian (cyber bully) kerana video resipi yang dihasilkan mereka.

Pasangan suami isteri itu sebelum ini memuat naik video-video masakan,resipi serta tips berkait penyediaan makanan mengikut cara mereka sendiri dan mendapat penerimaan yang sangat baik dalam kalangan masyarakat pelbagai kaum di negara kita

Malah resipi yang dibekalkan beliau juga menjadi ikutan untuk Youtuber berasal daripada Jepun dalam menyediakan masakan kari yang turut dimuat naik ke channel mereka sebelum ini.

Namun, kejayaan yang dicapai pasangan suami isteri ini bagaimanapun sedikit tercemar apabila dikatakan ada sesetengah yang melakukan cyber bullying melalui komen-komen yang ditinggalkan di video yang dimuat naik mereka.

Perkara itu mula menjadi topik hangat dalam kalangan netizen selepas ia diketengahkan salah seorang netizen baru-baru ini yang mengepilkan satu tangkap layar daripada individu yang menjelaskan mengenai perkara itu di channel Sugu Pavithra.

Apparently, dalam semua orang sokong channel sugu pavithra rupanya ada a few indians yang marah marah dia suruh jangan share recipe n tutup youtube dia. But they comment in tamil so kita ingatkan just another kata kata semangat. Jahat nak makan sedap sorang sorang je! pic.twitter.com/jJXTttCE9X

Melalui ciapan yang dibuat di Twitter itu, terdapat sesetengah individu yang dikatakan tidak berpuas hati dengan kandungan yang diketengahkan oleh Sugu Pavithra serta memberikan pesanan agar mereka tidak meneruskan perkongsian resipi yang difahamkan ‘bersifat rahsia’.

Bagaimanapun, semakan kami untuk mencari komen yang dikatakan bersifat ‘cyber bully’ itu bagaimanapun gagal untuk ditemui di beberapa video di channel Sugu Pavithra dan tidak dapat dipastikan sama ada komen-komen tersebut telah dipadam.

Ini kerana menurut perkongsian tangkap layar atau screenshot yang disertakan bersama ciapan tersebut, ia jelas menunjukkan penjelasan mengenai isu  tersebut berasal berasal dari ruangan komen channel itu kerana ia turut menerima reaksi daripada Sugu Pavithra.

Tetapi sebaliknya apa yang kami temui melalui semakan yang dibuat di ruangan komen video-video mereka hanyalah kata-kata semangat yang diberikan seluruh rakyat Malaysia agar mereka terus menghasilkan kandungan-kandungan seperti yang dilakukan sebelum ini.

Sejujurnya, membaca komen-komen ini akan membuatkan kita untuk tidak mempercayai dakwaan-dakwaan yang dibuat sebelum ini kerana apa yang kelihatan hanyalah sikap kekitaan yang sangat kuat sesama rakyat Malaysia.

Bagaimanapun, jika dakwaan seperti yang ditularkan netizen ini benar-benar berlaku, maka ia adalah satu perkara yang sangat mengecewakan kerana kandungan-kandungan yang dimuat naik mereka sebelum ini dilihat begitu berjaya memupuk semangat kekitaan dalam kalangan rakyat Malaysia.

Dengan penggunaan bahasa kebangsaan dalam setiap video dan perkongsian ringkas kehidupan mereka sekeluarga telah berjaya menambat setiap hati rakyat Malaysia yang menonton tanpa mengira latar belakang. – TheVocket


Gempa Bumi Di Tarakan, Indonesia: Penduduk Tawau Turut Rasai Gegaran

TAWAU: Beberapa kawasan di sini dikejutkan dengan gegaran akibat gempa bumi lemah bermagnitud 4.3 pada skala Richter yang melanda Tarakan, Indonesia, pada 2.09 pagi tadi.

Penduduk Kampung Titingan Blok 5, Yusri Yahya, 49, berkata, seluruh keluarganya seramai 10 orang terjaga daripada tidur selepas rumahnya tiba-tiba bergegar beberapa saat.

“Kami sekeluarga terus keluar rumah kerana takut dan di luar, jiran-jiran pun keluar rumah, masing-masing terkejut dengan gegaran itu, selepas rasa semuanya selamat baru kami semua masuk semula ke rumah,” katanya kepada Bernama.

Menurutnya, kejadian seumpama itu kali pertama berlaku, iaitu gegaran begitu kuat sehingga rumah turut dirasakan bergoyang, namun beliau bersyukur kerana tiada sebarang kerosakan dan keluarganya selamat.

Sementara itu, penduduk Rancangan Kampung Ranggu, Aminah Parok, 57, berkata, beliau turut terasa gegaran selama lima saat ketika sedang menonton televisyen di ruang tamu rumahnya.

“Saya biasa tidur lewat dan pada 2.10 pagi tadi sewaktu menonton televisyen, tiba-tiba terasa gegaran kecil dan zink atap berbunyi seperti direntap, tetapi waktu itu saya tidak fikir apa-apa dan saya terus menutup televisyen dan masuk bilik untuk tidur.

“Pagi ini ketika melihat Facebook, terbaca maklumat mengenai gempa bumi lemah berlaku di Tarakan, Indonesia awal pagi tadi,” katanya.

Jurucakap Jabatan Bomba dan Penyelamat Malaysia Tawau ketika dihubungi memaklumkan pihaknya sehingga kini tidak menerima sebarang panggilan kecemasan mengenai gegaran berkaitan gempa bumi berkenaan.

Menurut kenyataan Jabatan Meteorologi, pusat gempa itu terletak 79km barat daya dari Tawau, Sabah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


22 Sekolah Daif Di Sabah Dibina Semula Tahun Depan – Yusof

KOTA KINABALU: Pembinaan bangunan baharu 22 buah sekolah daif di Sabah dengan kos bernilai RM88 juta dijangka akan bermula pada awal tahun hadapan.

Menteri Pelajaran dan Inovasi Datuk Dr Yusof Yacob berkata, pembinaan bangunan baharu sekolah daif itu dilaksana menerusi peruntukan yang diluluskan Kementerian Pendidikan pada tahun ini iaitu sebanyak RM10juta serta peruntukan khas tambahan RM78 juta yang diberikan melalui Kementerian Kewangan.

Beliau berkata, pembinaan tiga buah sekolah melalui peruntukan RM10juta itu akan dilaksana mengikut kaedah Sistem Binaan Berindustri (IBS).

Tiga sekolah daif yang dibina dalam fasa pertama itu adalah Sekolah Kebangsaan (SK) Sungai-Sungai Beluran, SK Nibang Pitas dan SK Tiong Widu Tambunan.

”Pembinaan tiga buah sekolah ini telah dibuka untuk tender dan sedang dalam proses analisa teknikal. Kini, ia dalam proses menunggu pengeluaran surat tawaran kontraktor pada hujung tahun ini.

”Pembinaannya dijangka akan bermula pada awal Januari 2020 dan dijangka siap pada pertengahan tahun.

”Pelaksaan projek ini akan dipantau secara bersama oleh Kementerian Pendidikan Malaysia (KPM) dan Kementerian Pelajaran & Inovasi,” katanya ketika Sidang Media selepas mempengerusikan Mesyuarat Pelaksanaan Projek Sekolah Daif Fasa Pertama, di sini pada Jumaat.

Yusof berkata, pembinaan 19 buah sekolah dengan peruntukan RM78 juta itu akan mula dibuka untuk tender pada hujung tahun ini dan dijangka menerima surat tawaran kontraktor pada awal tahun depan.

”Pembinaan sekolah daif dibawah peruntukan khas tambahan ini memberikan kuasa penuh kepada Kerajaan Negeri untuk proses pengeluaran tender dan surat tawaran dan diurus selia oleh Jabatan Kerja Raya (JKR) Sabah.

”Namun, pemantauan pelaksanaan projek akan dilakukan bersama oleh KPM dan Kementerian Pelajaran & Inovasi,” ujarnya.

Menurutnya, pembinaan 19 sekolah ini akan dilakukan menggunakan kaedah konvensional. Sekolah-sekolah itu terletak di Papar, Beaufort, Kota Belud, Kota Marudu, Keningau dan Tawau.

Yusof berkata, 22 buah sekolah daif yang akan dibina baharu itu antara 91 sekolah daif di Sabah yang bangunannya disytiharkan tidak selamat diduduki oleh JKR.

Katanya, di Sabah terdapat 587 sekolah daif yang terdapat di Sabah. Maka, dengan pembinaan 22 sekolah itu, kini terdapat 567 lagi sekolah daif yang perlu dibina baharu dan dinaiktaraf.

”Saya berharap sekolah daif selebihnya ini akan dimasukkan dalam belanjawan tahun depan mahupun dalam Rancangan Malaysia Ke-12 (RMK12),” ujarnya.


Adik Ainul Mardhiah Semakin ceria

Kuala Lumpur: Ainul Mardhiah Ahmad Safiuddin, bayi 10 bulan yang menghidap ‘Germ Cell Tumour’, terus menunjukkan perkembangan positif apabila mampu memberikan reaksi ketika dipegang ibunya.

Menerusi satu video tanpa suara yang dikongsi Nurul Erwani Zaidi, 24, menerusi Instagram, jelas menunjukkan Ainul Mardhiah semakin ceria dan cuba memberi maklum balas kepada wanita terbabit yang sedang berkomunikasi dengannya.

Nurul Erwani dalam catatan pada video itu turut meluahkan rasa syukur kerana sudah dapat memeluk dan mendukung bayinya.

“Yayy, Alhamdulillah dah dapat peluk Ainul dan dukung Ainul.

“Walaupun masih takut lagi jika terkena luka jahitan di leher Ainul, mama yakin Ainul selesa. Sayang Ainul Mardhiah,” katanya.

Dalam pada itu, perkongsian terbabit mendapat lebih 105,000 tontonan dan 1,220 komen setakat jam 1 tengah hari tadi dengan rata-rata pengikut Instagram terbabit terus mendoakan kesihatan dan kesembuhan Ainul Mardhiah.

Ainul Mardhiah selamat menjalani pembedahan untuk membuang ketumbuhan seberat 200 gram di mulutnya di sebuah hospital di London, Isnin lalu.

Pembedahan yang mendapat liputan meluas media dan viral di media sosial itu adalah hasil inisiatif pelatih pakar bedah warganegara Malaysia, Dr Nur Amalina Che Bakri.

Lebih manis pembedahan yang diterajui Ketua Unit Craniofacial hospital berkenaan, Prof David Dunaway itu turut disertai doktor bedah plastik pediatrik dan craniofacial, Dr Julian Ong yang berasal dari Pulau Pinang. – Berita Harian


Warga Emas Mati Di Tengah Kota ‘Sepi’ Wuhan

WUHAN: Gambar seorang warga emas mati terbaring di siar kaki, lengkap memakai topeng muka dan memegang beg plastik, di tengah bandar sudah cukup bagi menggambarkan betapa seriusnya ancaman coronavirus (2019-nCOV) dihadapi China.

Virus yang dikesan berpunca di Wuhan itu sudah mengorbankan 213 orang setakat ini selain menjangkiti hampir 10,000 orang di China dan 20 negara lain.

Malah, tindakan kerajaan China mengisytiharkan perintah berkurung di Hubei, wilayah dengan hampir 57 juta penduduk, nampaknya tidak begitu berhasil mengekang penularan coronavirus.

Wartawan AFP melaporkan, tiada siapa berani mendekati mayat lelaki terbabit sehingga dialihkan polis dan pegawai perubatan lengkap berpakaian keselamatan.

“Lelaki itu dipercayai tinggal berhampiran Wuhan Number Six Hospital dekat Jiang’an, iaitu kemudahan perubatan yang menyediakan perkhidmatan rawatan pesakit dengan gejala coronavirus.

“Selepas meneliti mayat warga emas berkenaan dan menanggalkan pakaian perlindungan, pakar forensik yang berada di tempat kejadian kemudian dilihat membasahkan keseluruhan diri mereka dengan semburan penyahjangkitan,” katanya.

Tambah beliau, orang ramai berbaris panjang di hospital, dengan ada yang sudah dua hari beratur bagi berjumpa doktor.

Wuhan adalah pusat penyebaran virus baharu terbabit yang dipercayai menjangkiti manusia menerusi kegiatan penjualan hidupan liar di pasar makanan laut, berdekatan kota di wilayah Hubei itu.

Wabak yang dikesan mula menular hampir ke seluruh dunia sejak Disember tahun lalu itu sudah mengorbankan 213 nyawa mengikut kiraan terkini termasuk 129 kematian di Wuhan.

Sejurus selepas Pertubuhan Kesihatan Dunia (WHO) mengisytiharkan ancaman 2019-nCOV sebagai darurat kesihatan global, Singapura dan Mongolia melarang kemasukan pengembara dari China.

Jabatan Negara Amerika Syarikat (AS) mengeluarkan amaran perjalanan peringkat tertinggi menasihatkan rakyatnya jangan berkunjung ke China dan yang berada di situ supaya pulang segera.

Begitu juga dengan Jepun, Britain, Jerman yang turut mengesyorkan rakyat mereka elak mengunjungi China.

Kebanyakan syarikat penerbangan utama turut menggantung atau mengurangkan penerbangan ke China, Russia menutup terus sempadannya di sebelah timur manakala Papua New Guinea melarang sama sekali semua penerbangan dari negara Asia. – Agensi


KY Mustapha Dahului Senarai Penerima Darjah Kebesaran Sempena Hari Jadi TYT

KOTA KINABALU: Mantan Setiausaha Kerajaan Negeri Datuk KY Mustapha mendahului senarai 1,423 penerima anugerah darjah kebesaran, bintang dan pingat kehormat sempena sambutan Ulang Tahun Yang DiPertua Negeri Sabah (TYT) ke-66.

KY Mustapha antara tiga penerima anugerah tertinggi negeri iaitu Seri Panglima Darjah Kinabalu (SPDK) yang membawa gelaran ‘Datuk Seri Panglima’.

Turut tersenarai sebagai penerima anugerah SPDK adalah ahli perniagaan Tan Sri Joseph Lo @ Lo Tain Foh dan Datuk Marcel Leiking, iaitu mantan Pembantu Menteri semasa zaman BERJAYA dan juga ayah kepada Menteri Perdagangan Antarabangsa dan Industri Datuk Darell Leiking.

Manakala, isteri Ketua Menteri Datin Seri Shuryani Shuaib, Pengarah Jabatan Air Negeri Sabah, Amarjit Singh dan Presiden Persatuan Wartawan Sabah (SJA) Mugutan Vanar tersenarai antara 68 penerima Panglima Gemilang Darjah Kinabalu (PGDK) yang membawa gelaran ‘Datuk’.

Turut tersenarai sebagai penerima PGDK adalah aktivis sosial Anne Keyworth, yang mendedikasikan hidupnya bagi membantu kanak-kanak kurang bernasib baik dan wanita yang terjebak dalam kegiatan pelacuran.

Anne atau lebih dikenali sebagai Mama Anne adalah Pengasas kepada Rumah Amal Bukit Harapan. Wanita yang berasal dari Pulau Pinang ini menghabiskan masa lebih 40 tahun membantu kanak-kanak kurang bernasib baik terutama Orang Kelainan Upaya.

Penerima lain yang berada dalam senarai PGDK termasuk Pengarah Jabatan Penjara Sabah & Labuan Suria Idris, Ahli Dewan Undangan Negeri (Adun) dilantik Loretto S. Padua, Pengarah Jabatan Siasatan Jenayah Polis Kontinjen Sabah Jauteh Dikun serta Pengasas dan Pengerusi Orangutan Appeal UK Susan Ann Sheward.

Turut menerima anugerah PGDK adalah Pengarah Jabatan Kerja Raya Richard Jomiji, Pengarah Koperasi Pembangunan Desa Honorsius Bosuin, Ang Kian Chong @ Dzaqoff Ang atau dikenali sebagai Uncle Chang serta mantan Pengarah Hospital Queen Elizabeth Heric Corray.

Sementara Peguam Besar Negeri Datuk Zaleha Rose Pandin, Ahli Parlimen Labuan Datuk Rozman Isli dan mantan Presiden Persatuan Undang-undang Sabah (SLA) Brendon Keith Soh antara 16 penerima dianugerahkan dengan Jaksa Pendamai (JP).

Manakala, 75 orang yang berada dalam senarai penerima Ahli Setia Darjah Kinabalu (ASDK) termasuk Al Hambra Juhar, anak kepada TYT Sabah, Pengarah Jabatan Hidupan Liar Sabah Augustine Tuuga dan Ketua Pegawai Eksekutif Taman Perindustrian Minyak & Gas Sipitang Geaneve Samil.

Turut menerima anugerah ASDK adalah Pengetua Sekolah Menengah (SM) ST Micheal Jennifer Asing, Pegawai Polis Kanan DSP Mohd Firdaus Francis Abdullah dan Asisten Komisioner Nasri Mansor.

Mejar Mohd Zamir Armaya (mendiang) yang terbunuh semasa demonstrasi tembakan di Kem Lokkawi serta mantan atlet lompat jauh negara Ramjit Nairul antara 271 penerima yang menerima anugerah Ahli Darjah Kinabalu (ADK).

Bintang Setia Kinabalu (BSK) diberikan kepada 456 penerima dan 324 penerima Bintang Kinabalu (BK) dan 210 penerima Bintang Kehormat (CH).


Ketua Menteri Sokong Keluarkan Malaysia Dalam Senarai Negara Berisiko Penculikan

KOTA KINABALU: Kerajaan Sabah menyokong usaha Kementerian Luar Negeri yang meminta agar Amerika Syarikat mengeluarkan Malaysia daripada senarai negara ‘K’ iaitu negara berisiko berlaku penculikan.

Ketua Menteri Datuk Seri Panglima Haji Mohd Shafie Apdal berkata, nasihat perjalanan yang dikeluarkan Amerika Syarikat yang menyenaraikan Pantai Timur Sabah sebagai kawasan berisiko berlaku penculikan itu tidak diketahui secara meluas oleh orang ramai dan masih mampu ditangani.

”Ianya (nasihat perjalanan) tidak diketahui secara meluas oleh orang ramai . Pelancong masih lagi datang ke Sipadan dan Semporna dan ianya masih boleh diuruskan. Maka, tiada apa yang perlu dirisaukan,” katanya ketika ditanya mengenai nasihat perjalanan dikeluarkan Amerika Syarikat yang menyenaraikan Malaysia, iaitu Pantai Timur Sabah sebagai kawasan berisiko penculikan.

Beliau berkata demikian ketika ditemui selepas Kunjungan Hormat Menteri Air, Tanah dan Sumber Asli Dr Xavier Jayakumar, di Pusat Pentadbiran Negeri Sabah, di sini pada Isnin.

Mohd Shafie berkata, nasihat perjalanan sebegitu pernah dikeluarkan suatu ketika dahulu dan beliau akan memastikan kerajaan melakukan yang terbaik untuk memperketatkan keselamatan dan menjaga kedaulatan negara.

Katanya, Kementerian Luar Negeri telah meminta Kerajaan Amerika Syarikat mengeluarkan Malaysia dari senarai itu dan kerajaan akan memastikan kawasan Pantai Timur Sabah selamat untuk dikunjungi pelancong.

“Dari dahulu hingga sekarang, pelancong yang datang ke Sabah bukan hanya dari China tetapi juga dari negara-negara Eropah.

“Apa yang kita harapkan sekarang adalah kita bekerjasama erat dengan Amerika Syarikat. Jika mereka mempunyai maklumat mengenai ancaman bahaya yang datang dari kawasan tertentu, mereka boleh berkongsi maklumat itu bagi memastikan kita boleh tangani bahaya yang datang daripada pihak tidak bertanggungjawab.

”Langkah ini bagi memastikan keselamatan di kawasan dan wilayah ini terjamin,” jelasnya.

Ketika ditanya kesan nasihat perjalanan yang dikeluarkan Amerika Syarikat itu terhadap kedatangan pelancong ke Sabah, Mohd Shafie berkata, memang tidak dinafikan tindakan itu sedikit-sebanyak akan memberi kesan kerana kebimbangan pasti timbul dalam kalangan pelancong Eropah.

”Namun kita dapati masih ada pelancong yang datang ke Sabah dan menyelam di Sipadan dan Pulau Manukan. Ia tidak menjadi masalah sangat.

”Pulau-pulau di sekitar Kota Kinabalu bukan bahaya sangat jadi ianya tidak perlu diperbesarkan.

”Ia (nasihat perjalanan) mungkin untuk panduan sebagai peringatan tetapi kejadian yang berlaku itu adalah di Selatan Filipina mengenai pertelingkahan antara pimpinan yang ada di sana.

”Kita akan berusaha memastikan perkara ini tidak akan berlaku di Sabah, kita akan lakukan yang terbaik,” ujarnya.

Pada Ahad, Kementerian Luar Negeri menggesa Amerika Syarikat mengeluarkan Malaysia dalam senarai negara ‘K’ dan meminta penjelasan Kedutaan Amerika Syarikat di Kuala Lumpur.

Katanya, Kementerian Luar Negeri membantah sekerasnya keputusan kerajaan Amerika Syarikat yang memasukkan Pantai Timur Sabah dalam senarai indikasi ‘K’ yang baharu diperkenalkan. – BorneoToday


ESSCOM Kenal Pasti Lima Dalang Kumpulan Penculikan

LAHAD DATU: Kawasan Keselamatan Khas Pantai Timur Sabah (ESSCOM) mengenal pasti sekurang-kurangnya lima individu yang mengetuai kumpulan penculikan dari Selatan Filipina yang merentas sempadan Malaysia-Filipina untuk melakukan jenayah penculikan.

Komander ESSCOM, Datuk Hazani Ghazali berkata, kewujudan kumpulan penculik ini sentiasa berubah-ubah dan jumlahnya tidak menentu kerana sesuatu kumpulan itu boleh menyertai kumpulan lain berdasarkan ‘persefahaman’ mereka.

Menurutnya, ESSCOM sentiasa memantau dan memperketatkan kawalan sempadan perairan dan daratan bagi menangani jenayah rentas sempadan daripada terus berlaku di negeri ini khususnya di pantai timur Sabah.

“ESSCOM sudah mengenal pasti ‘laluan-laluan tikus’ yang biasanya digunakan oleh pendatang asing tanpa izin (PATI) untuk memasuki negara ini secara haram.

“Semua laluan-laluan tikus itu dipantau secara berterusan supaya tiada PATI yang terlepas dan mengambil kesempatan untuk memasuki negara ini secara haram” katanya dalam sidang media, di Lahad Datu, hari ini.

Beliau berkata demikian selepas menyempurnakan majlis penyerahan sumbangan makanan dan peralatan sekatan jalan raya (SJR) kepada ketua-ketua polis daerah dalam Zon Selamat Timur Sabah (ESSZONE).

Sementara itu, Hazani berkata lima nelayan warga Indonesia yang diculik di perairan Tambisan, Tungku pada Januari lalu masih berada dalam tahanan kumpulan penculik yang sama, sekali gus menafikan semua mangsa diserahkan kepada orang tengah di Jolo, Selatan Filipina.

Lima mangsa culik itu, dikenali sebagai Arsyad Dahlan, 41; La Baa, 32; Riswanto Hayano, 27; Edi Lawalopo 53 dan Syarizal Kastamiran.- Berita Harian


Milimewa Kota Kinabalu Tamat Operasi

KOTA KINABALU: Setelah hampir 33 tahun menawarkan khidmat kepada penduduk di sekitar bandaraya Kota Kinabalu, Milimewa Superstore di Jalan Pantai akhirnya beroperasi buat kali terakhir semalam.

Notis berhenti beroperasi bermula hari ini telah diletakkan di pintu masuk utama superstore berkenaan.

Warga bandaraya berkongsi gambar Milimewa Superstore yang menjadi tempat mereka mendapatkan barangan keperluan harian sejak 32 tahun lalu.

Penutupan Milimewa ini pasti meninggalkan seribu satu kenangan buat penduduk bandaraya serta kakitangan yang bekerja sejak sekian lama di situ.

Milimewa Superstore mempunyai 15 cawangan dan kini hanya 11 cawangan masih beroperasi.

Cawangan yang masih beroperasi terletak di Penampang, Lido, Inanam, Ranau, Kudat, Keningau, Kota Marudu, Tawau dan Semporna.

Miliewa Superstore di Jalan Pantai ini adalah cawangan keempat yang ditutup sejak Okt 2019 selepas Sandakan, Lahad Datu dan Luyang.

Bangunan Miliewa Superstore setinggi dua tingkat ini merupakan bekas Pasar Awam dan Kojasa Supermarket.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sampai Bila ‘Malapetaka’ Ini, Soal Penduduk UCA 2 Berhubung Isu Air

KOTA KINABALU: Penduduk di University Condo Apartment (UCA) 2, di Jalan Tuaran Lama, dekat sini, merayu kepada pihak berkaitan supaya masalah air yang berlaku di kawasan perumahan itu sejak lima bulan lalu diselesaikan segera.

Mereka mendakwa walaupun air kini telah dibekalkan secara catuan, namun ia bukanlah penyelesaian yang diperlukan ketika ini kerana masih tidak mencukupi selain jadual catuan air yang tidak menentu.

Seorang penduduk, Zulnaidi Yaacob berkata, sepanjang lima bulan lalu merupakan satu ‘malapetaka’ bagi dia dan penduduk di situ kerana bekalan air di UCA 2 sangat bermasalah.

“Bayangkan bekalan air bukan saja sekejap ada, sekejap tiada, malah pernah beberapa kali tiada air langsung selama 24 jam.

“Ada juga beberapa kali lori tangki datang untuk membekalkan air kepada penduduk tetapi ia tidak mencukupi, ada penduduk yang nampak lori tangki datang, terus berlari sambil membawa baldi dan sekali sampai air sudah habis,” katanya kepada FMT.

Zulnaidi berkata, keadaan bertambah teruk apabila kawasan itu dikenakan perintah kawalan pergerakan diperketatkan (PKPD), baru-baru ini, apabila penduduk terpaksa ‘berkurung’ tanpa bekalan air.

“Memang satu malapetaka buat kami apabila menjalani PKPD dalam keadaan tiada bekalan air, memang kami alami tekanan, nasib baik PKPD ditamatkan lebih awal,” katanya yang telah menetap di UCA 2 sejak kira-kira lima tahun lalu.

Seorang lagi penduduk, Firdaus Abdul Aziz menyifatkan masalah bekalan air yang berlanjutan sejak lima bulan lalu itu sangat membebankan mereka.

“Kadang-kadang mandi pun guna air separuh baldi saja, pinggan mangkuk bertimbun beberapa hari dan pakaian pun tidak tercuci sehingga kami terpaksa ke dobi.

“Memang ketika kini sudah dibekalkan (air) secara catuan, tapi bekalan hanya bermula dari jam 11 pagi hingga 5 petang dan 11 malam hingga 5 pagi tetapi kadang-kadang ia tidak menentu juga,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aksi ghairah di kolam gemparkan netizen

KOTA KINABALU: Gambar dua individu dipercayai lelaki dan wanita sedang mandi sambil berpelukan dalam keadaan bogel di kolam air pancut di Jalan Gaya di sini yang viral di laman sosial, menimbulkan kemarahan netizen.

Gambar berkenaan dipercayai dirakam pada lewat malam berikutan kelihatan banyak kedai di kawasan itu sudah tutup, namun tidak dapat dipastikan bila ia dirakamkan.

Berikutan itu, gambar terbabit mendapat pelbagai komen netizen, kebanyakannya berpendapat kejadian seumpama itu tidak seharusnya berlaku kerana mencemarkan imej bandar raya ini sebagai destinasi percutian pelancong.

Tidak dapat dipastikan juga sama ada pelaku dalam video berkenaan adalah pelancong asing atau warga tempatan.

Pengarah Jabatan Pengaduan dan Perhubungan Awam Dewan Bandaraya Kota Kinabalu (DBKK), Lizawana Matin, ketika dihubungi berkata pihaknya belum menerima sebarang aduan atau laporan berkaitan gambar terbabit.

Bagaimanapun, katanya, DBKK memandang serius perkara itu dan akan mengambil tindakan tegas bagi mengelakkan kejadian sama berulang.

“Kita akan berbincang mengenai perkara ini dan mungkin antara inisiatif yang boleh diambil adalah membuat pemantauan lebih kerap di bandar raya terutama lokasi terbabit.

“Selain itu, DBKK akan memasang papan tanda ‘dilarang mandi’ di kawasan itu supaya orang awam terutama pelancong lebih peka dan tidak mandi di kolam berkenaan.

“Sekiranya masih ada individu yang berdegil dan ditangkap, mereka boleh didakwa kerana melanggar peraturan,” katanya.

Lizawana juga menasihatkan orang awam supaya menggunakan kemudahan awam dengan betul dan tidak mandi di tempat yang menjadi tumpuan awam.

“Ini termasuk kolam air pancut, kolam hiasan dan kawasan terbuka lain sekitar bandar raya.

“Kelakuan seumpama ini pastinya boleh mengundang ketidakselesaan kepada warga bandar raya selain memberi tanggapan kurang baik dalam kalangan pelancong asing lain,” katanya. – Berita Harian


Hajiji Serah Bantuan Tunai Kecemasan, Janji Bantu Baik Pulih Kediaman Mangsa Banjir Di Penampang

PENAMPANG: Sabah memberikan bantuan segera wang kecemasan sebanyak RM1,000 kepada 937 mangsa banjir di Penampang yang kediaman mereka terjejas akibat bencana itu.

Ketua Menteri Hajiji Noor berkata, selain itu 10 rumah yang hanyut dalam kejadian banjir itu juga akan dibina semula manakala bantuan dari segi material untuk membaikpulih rumah yang terjejas turut akan diberikan.

“Ini adalah bantuan segera kepada mereka yang terjejas teruk, kerajaan negeri akan pastikan mereka akan mendapat bantuan daripada kerajaan negeri dan persekutuan,” katanya ketika ditemui selepas melawat Kampung Sugud antara kawasan yang terjejas teruk akibat banjir, minggu lalu.

Sementara itu, Hajiji berkata dua pakej mitigasi banjir telah disiapkan sebagai usaha jangka panjang untuk mengurangkan kejadian banjir di Penampang.

“Hanya satu lagi pakej yang belum selesai untuk dan usaha ini akan dilaksanakan secepat mungkin bagi memastikan Penampang dan kawasan sekitarnya tidak akan lagi terjejas oleh banjir,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Naib Presiden UPKO Sertai STAR

KOTA KINABALU: Naib Presiden Upko, Lucas Umbul hari ini, mengumumkan beliau dan beberapa ahli parti itu menyertai STAR.

Penyertaan Lucas ke dalam STAR disiarkan secara langsung menerusi Facebook dengan presiden parti, Jeffrey Kitingan turut kelihatan dalam majlis berkenaan.

“Ia (menyertai STAR) tiada paksaan, ia adalah kerelaan kami untuk menyertai STAR yang dipimpin Jeffrey.

“Kami mahu membantu STAR berkembang di Tenom, bukan saja dalam kalangan Orang Asal tetapi juga masyarakat keseluruhannya tanpa mengira latar belakang agama dan sebagainya,” kata Lucas dalam ucapannya sempena majlis itu.

Lucas yang sebelum ini turut memegang jawatan ketua bahagian Upko Tenom menjadi calon parti itu di kerusi Kemabong pada pilihan raya negeri (PRN) lalu.

Bagaimanapun, beliau tewas kepada calon Bebas, Rubin Balang dalam pertandingan enam penjuru. – FMT


Tiada Bukti Rusia Tembak Jatuh MH17 – Vladmir Putin

Moscow: Presiden Rusia, Vladmir Putin berkata negaranya menolak sepenuhnya rumusan oleh penyiasat antarabangsa yang menamakan tiga warga Rusia dan seorang Ukraine sebagai suspek dalam insiden menembak jatuh pesawat penumpang Penerbangan Malaysia, MH17 di Ukraine pada 2014.

Bercakap kepada wartawan selepas sesi soal jawab tahunan di Moscow pada Khamis, Putin berkata siasatan itu tidak memberikan sebarang bukti yang Rusia bertanggungjawab terhadap insiden itu.

Perdana Menteri, Tun Dr Mahathir Mohamad pada Khamis turut berkata empat suspek yang didedahkan sebagai perancang insiden MH17 adalah kesimpulan politik untuk menyalahkan Rusia semata-mata.

Tegas Perdana Menteri, bukti itu juga dilihat sangat sukar untuk diterima.- Awani


Susulan Gempa Bumi Di Indonesia, Sabah Dalam Pemerhatian Tsunami

PETALING JAYA: Susulan puluhan gegaran di selatan Filipina dan kepulauan Indonesia sejak dua minggu lalu, Jabatan Meteorologi Malaysia (MetMalaysia) meletakkan Sabah dalam pemerhatian tsunami.

Jabatan itu sentiasa berjaga-jaga terutama untuk aktiviti gempa bumi di Mindanao dan Sulawesi, dengan memantau keadaan Laut Celebes dan Sulu bagi kemungkinan tsunami yang boleh menyerang pantai Sabah dengan sedikit atau tiada amaran.

Seorang pegawai MetMalaysia memberitahu The Star bahawa dalam tempoh dua minggu lalu, sekurang-kurangnya 24 gempa bumi di Sulawesi dan Kepulauan Sunda Kecil dan pulau Mindanao di Filipina, dengan magnitud antara 4.4 dan 6.0 pada skala Richter.

“Kita bimbang gempa bumi boleh berlaku di tengah-tengah laut, mengakibatkan tsunami yang boleh menembusi bandar-bandar pantai utara atau timur Sabah,” kata pegawai itu.

Pada pukul 1.30 pagi Khamis, gempa bumi 1.2 magnitud melanda Sabah.

Gempa itu dikesan pada kedalaman 9 kilometer (km), dengan pusat gempa 13km timur laut Ranau.

Pegawai itu berkata, MetMalaysia bekerjasama rapat dengan agensi Filipina dan Indonesia untuk memantau pergerakan seismik di rantau ini sepanjang masa.

“Jika kita mengesyaki sebarang aktiviti tsunami, kita akan mengeluarkan amaran awam segera untuk memberi amaran kepada penduduk tentang kemungkinan bahaya dan mengaktifkan protokol kecemasan lain,” kata pegawai itu.

Selain berhubung dengan jabatan meteorologi Indonesia dan Filipina, MetMalaysia juga akan memantau alat tolok pasang surut di sekitar pantai Sabah.

Walaupun Sabah tidak berada di dalam Lingkaran Api, lingkungan aktiviti seismik di sekitar lembangan Lautan Pasifik begitu hampir kepada tepi garisan berkenaan dan mudah terdedah kepada daya mampatan daripada interaksi tiga tektonik utama plat.

Sabah sebenarnya terletak di Plat Eurasia tenggara yang bersempadan dengan Plat Filipina dan Plat Pasifik.

Plat Filipina dan Plat Pasifik bergerak ke arah barat, bertembung dengan Plat Eurasia, pada kelajuan 10 sentimeter (sm) setahun.

Bahagian selatan Plat Australia juga ke utara pada 7sm setahun. Ia adalah plat yang paling aktif dan tidak stabil.

Walaupun Sabah terletak sejauh 1,000km dari pelanggaran plat ini, ia masih boleh merasakan daya mampatan.


Polis buru penyamun bersenjata melalui rakaman CCTV

PENAMPANG: Polis kini memburu suspek yang melakukan samun bersenjata di beberapa premis di sini melalui rakaman kamera litar tertutup (CCTV).

Ketua Polis Daerah Penampang Deputi Superintendan Mohd Haris Ibrahim berkata, suspek dikesan memakai topi keledar dengan bersenjatakan parang sebelum melarikan mesin wang di dalam premis yang dimasuki.

“Kejadian pertama berlaku pada 14 Mei apabila suspek memasuki kedai menjual kek kira-kira jam 7 malam di Jalan Bundusan.

“Suspek mengacukan parang kepada penjaga kedai lalu melarikan mesin juruwang sebelum meninggalkan premis.

“Kira-kira seminggu selepas itu, satu lagi kedai menjual kek dan roti turut dimasuki seorang lelaki memakai topi keledar dan bersenjatakan parang sebelum melarikan mesin juruwang,” katanya sambil menambah, kejadian berlaku pada jam 7 malam.

Beliau berkata, keesokan harinya sebuah kedai serbaneka 24 jam juga dilaporkan dimasuki sekumpulan lelaki bersenjata pisau kira-kira jam 3 pagi di Pekan Towering, di sini.

“Kedua-dua suspek pada kes pertama dan kedua dikesan menggunakan topi keledar berwarna ungu cair, memakai seluar jeans serta menaiki motosikal berwarna hitam.

“Bagi kes kali ketiga, suspek utama daripada lima sekawan itu berbadan kurus dengan rambut berwarna perang yang ditocang,” katanya.

Oleh itu, beliau meminta kerjasama orang awam untuk menyalurkan maklumat berkaitan dan menghubungi Pegawai Penyiasat Bahagian Siasatan Jenayah IPD Penampang di talian 013 679 1700. – Utusan Borneo


Badak sumbu Sumatera tidak lagi dikesan di Sabah

KOTA KINABALU, 17 April – Populasi badak sumbu Sumatera tidak lagi dikesan di negeri ini berdasarkan kajian dijalankan di Hutan Simpan Ulu Segama dan Rizab Hidupan Liar Tabin di Lahad Datu.

Menteri Pelancongan, Kebudayaan dan Alam Sekitar negeri Datuk Christina Liew berkata kementeriannya melalui Jabatan Hidupan Liar telah menjalin kerjasama dengan pertubuhan bukan kerajaan seperti Borneo Rhino Alliance dan Tabung Alam Dunia (WWF) Malaysia.

Katanya menerusi kerjasama itu, kajian populasi badak sumbu Sumatera dijalankan di dua kawasan itu dan Hutan Simpan Ulu Malua yang dahulunya dikenal pasti mempunyai populasi hidupan liar itu.

Menurutnya kajian ini bermula sejak 1978 semasa ‘Faunal Survey of Sabah’ dimulakan dan masih dijalankan sehingga sekarang.

Liew berkata antara kaedah kajian ialah menjelajah di hutan untuk mengesan kehadiran badak dan juga memasang perangkap kamera.

“Bagaimanapun kajian tersebut tidak menemui kesan kaki dan merakam gambar badak sumbu Sumatera. Ini bermakna kawasan itu tidak lagi mempunyai populasi badak sumbu Sumatera,” katanya pada persidangan Dewan Undangan Negeri Sabah di sini hari ini.

Beliau menjawab soalan Calvin Chong Ket Kiun (DAP-Elopura) yang bertanya laporan penemuan tapak kaki badak sumbu Sumatera selepas 2016 dan langkah yang dapat dilakukan untuk mengembalikan semula habitat hidupan liar itu.

Liew yang juga Timbalan Ketua Menteri Sabah berkata berdasarkan kajian itu, Hutan Simpan Ulu Segama dan Rizab Hidupan Liar Tabin masih lagi sesuai sebagai habitat badak sumbu Sumatera.


PKPB Sabah: Majlis Jamuan Perkahwinan Masih Belum Dibenarkan

KOTA KINABALU: Majlis jamuan perkahwinan belum dibenarkan di Sabah semasa Perintah Kawalan Pergerakan Bersyarat (PKPB).

Sebaliknya, hanya acara pernikahan dan pendaftaran perkahwinan sahaja yang dibenarkan dalam prosedur operasi standard (SOP) PKPB yang dilonggarkan ketika ini.

Menteri Kerajaan Tempatan dan Perumahan Datuk Seri Panglima Masidi Manjun berkata, buat masa ini hanya upacara pernikahan dan pendaftaran perkahwinan di pejabat agama serta rumah ibadat sahaja yang dibenarkan.

“Acara ini tidak melibatkan jamuan makan selepas acara pernikahan jadi, jangan mengadakan majlis keramaian. Ia masih tidak dibenarkan.

“Sejak pelaksanaan PKPB pada 13 Oktober lalu, tiada kebenaran diberikan untuk mengadakan majlis perkahwinan,” katanya ketika mengulas mengenai kelonggaran SOP PKPB, di sini hari ini.

Beliau berkata, berdasarkan analisa kluster, kebanyakan kes penularan berlaku dalam aktiviti sosial seperti kenduri, majlis kahwin dan majlis berinai.

Atas sebab itu, sebarang aktiviti sosial dan keramaian masih belum dibenarkan.

Katanya, kelonggaran SOP PKPB ini bukan bermakna rakyat balik keapda cara hidup lama sebaliknya kembali kepada norma baharu dengan pelbagai syarat dan SOP yang perlu dipatuhi. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penampang Dilanda Banjir

PENAMPANG: Hujan berterusan sejak petang tadi menyebabkan beberapa kawasan di daerah ini ditenggelami air setelah Sungai Moyog melimpahi tebing.

Jalan Inobong Putaton Bansadon pula terputus apabila sebuah “sinkhole” berukuran 6 meter lebar dan 4 meter dalam muncul sekitar jam 5 petang.

Menurut Jabatan Bomba, tiada jalan alternatif buat masa ini dan pihak konsesi penyelenggaraan jalanraya diminta memasang papan tanda amaran kepada pengguna jalanraya.

Antara kawasan yang terlibat dengan banjir ialah Limbanak, Sugud dan Kibabaig.

Ahli Parlimen Penampang Datuk Darell Leiking masih belum dapat dihubungi mengenai usaha membantu mangsa banjir.

Difahamkan rumah Ahli Parlimen Penampang turut ditenggelami air.

Bagaimanapun, bomba memberitahu bahawa pusat pemindahan sementara Penampang telah ditutup pada jam 9 malam tadi.

Dalam pada itu, Jabatan Meteorologi Malaysia mengeluarkan amaran ribut petir di Pedalaman, Pantai Barat (Papar, Kota Kinabalu, Penampang, Tuaran dan Ranau), Sandakan dan Labuan akan berlanjutan sehingga jam 11 malam ini.-SabahNewsToday


‘Demi Ilmu Bukit Kami Daki’

PAPAR: Demi mengikuti sesi Pengajaran dan Pembelajaran Dari Rumah (PdPR), tiga beradik di Kampung Gana, dekat sini, sanggup mendaki bukit sejauh sehingga 600 meter hampir setiap hari.

Joshua Emmanual Jeffery, 12, Jordon Emmanuel Jeffery, 9, dan Joshean Emmanuel Jeffery, 8, akan mendaki bukit yang terletak di belakang rumah nenek mereka pada jam 8.30 pagi dan mengambil masa kira-kira 10 minit perjalanan untuk sampai ke lokasi terdapatnya rangkaian Internet.

Joshua Emmanual ketika ditemui hari ini berkata, walaupun terpaksa mendaki bukit untuk belajar tetapi dia berasa teruja dan seronok.

“Adik-adik pun seronok belajar di atas bukit.

“Ibu dan ayah akan menemani kami setiap kali perlu belajar secara atas talian di sana.

“Saya dan adik-adik akan berada di atas bukit selama hampir tiga jam untuk ikut kelas atas talian bersama guru atau membuat latihan,” kata murid tahun enam Sekolah Kebangsaan (C) Anglo Chinese itu.

Anak sulung dari tiga beradik itu berkata, usaha bapanya yang mewujudkan tempat belajar di atas bukit mengubati rasa rindunya belajar di dalam kelas bersama guru serta rakan.

Sementara itu, bapa mereka, Jeffery Joseph, 41, berkata, dia mula terfikir mewujudkan lokasi pembelajaran anak-anaknya itu, Jumaat lalu sebelum pembukaan semua sesi persekolahan 2021, kelmarin.

“Kami sebenarnya menetap di Kota Kinabalu tetapi pulang ke kampung ini sejak Disember lalu kerana anak-anak lebih selesa berada di sini.

“Kampung ini memang mempunyai masalah telekomunikasi sejak dahulu. Hanya sesetengah tempat tertentu di dalam kampung ini mempunyai rangkaian sekiranya mahu membuat panggilan telefon atau melayari Internet.

“Apabila anak perlu menghadiri pembelajaran secara PdPR, saya terus terfikir penyelesaian agar tidak perlu berjalan jauh setiap kali mereka mahu belajar.

“Saya membuat tinjauan di sekitar atas bukit yang terdapat kebun getah di belakang rumah dan mendapati rangkaian telefon mahupun Internet boleh diperoleh di lokasi itu,” katanya yang juga anak jati Kampung Ganat.

Jeffery yang juga guru Bahasa Melayu di Sekolah Kebangsaan Buaian, Penampang berkata, dia membersihkan sekitar kawasan terbabit selain membina meja serta kerusi dari buluh untuk kegunaan anak sewaktu belajar secara PdPR di tempat itu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Najib Protagonis Sebenar Kejatuhan PH Kedah” – Mukhriz Mahathir

ALOR SETAR: Bekas Perdana Menteri, Datuk Seri Najib Razak didakwa menjadi dalang di sebalik tumbangnya kerajaan Pakatan Harapan (PH) di Kedah selain menyebabkan Datuk Seri Mukhriz Mahathir hilang jawatan sebagai Menteri Besar buat kali kedua.

Menurut Mukhriz, sekalipun arahan untuk menjatuhkan beliau sebagai Menteri Besar datang daripada Perdana Menteri, Tan Sri Muhyiddin Yassin yang juga Presiden Parti Pribumi  Bersatu Malaysia (Bersatu), namun, Najib adalah sosok di belakang plot itu.

“Walaupun arahan untuk menjatuhkan saya di Kedah datang daripada Presiden Bersatu melalui (Datuk Seri) Hamzah Zainuddin (Setiausaha Agung Bersatu), tetapi protagonis sebenar masih orang yang sama dengan dulu iaitu Najib Razak.

“Tujuannya tidak lain tidak bukan semata-mata membebaskan dirinya daripada pertuduhan pecah amanah 1MDB, SRC International dan banyak lagi skandal mega yang mencemar nama baik Malaysia di persada dunia.

“Lihat saja apa sudah jadi pada kes pengubahan haram pada anak Rosmah Mansor iaitu Riza Aziz yang dilepaskan tanpa dibebaskan daripada pendakwaan jenayah itu,” kata Mukhriz.

Mukhriz yang juga Ahli Dewan Undangan Negeri (ADUN), Jerlun berkata demikian dalam sidang media di Wisma Darul Aman, Kedah pada Ahad yang turut disiarkan secara langsung di Astro AWANI. – Astro Awani

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Remaja Maut Motosikal Ditunggang Bertembung Lori

KENINGAU: Seorang lelaki maut apabila motosikal ditunggangnya bertembung dengan sebuah lori di Jalan Tambunan – Keningau, hadapan Kompleks Sukan Tambunan, di sini pagi tadi.

Dalam kejadian jam 8.30 pagi itu, mangsa berusia 18 tahun meninggal dunia di tempat kejadian manakala pemandu lori berusia 27 tahun tidak mengalami sebarang kecederaan.

Difahamkan, sebelum kejadian mangsa menunggang motosikal berseorangan dari arah Keningau menuju ke Tambunan manakala lori dari arah bertentangan.

Ketua Polis Daerah Keningau, Deputi Superintendan Shahrudin Mat Husain berkata sebaik tiba di lokasi kejadian, mangsa dipercayai cuba memotong sebuah kenderaan dihadapan lalu merempuh lori yang datang dari arah bertentangan.

“Akibat kejadian itu, mangsa tercampak di atas jalan raya dan disahkan meninggal dunia di lokasi kejadian.

“Siasatan lanjut masih diteruskan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya.

Sementara itu, sepasukan bomba dari Balai Bomba dan Penyelamat (BBP) Tambunan turut berada di lokasi kemalangan. – SabahNewsToday


Diesel Naik 3 Sen, Petrol Naik 5 Sen Sahaja

PETALING JAYA: Kementerian Kewangan mengumumkan kenaikan harga minyak bagi tempoh 16 hingga 22 Jan ini.

Harga RON97 dan RON95 naik 5 sen seliter masing-masing kepada RM2.19 dan RM1.89.

Harga diesel turut naik 3 sen, kepada RM2.05 seliter.

Kementerian berkata, ia akan terus memantau trend harga minyak mentah dunia dan mengambil langkah sesuai bagi memastikan kesejahteraan orang ramai terpelihara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Disamun ketika mahu tutup kedai

PENAMPANG : Seorang pekerja wanita sebuah kedai telekomunikasi di Beverly Hill, Bundusan, Penampang berdepan detik cemas apabila disamun dua lelaki menggunakan parang, kelmarin.

Dalam kejadian kira-kira jam 7 malam, mangsa berusia 30-an bersama rakan sekerjanya sedang berkemas untuk menutup kedai sebelum tiba-tiba didatangi dua lelaki dengan salah seorang suspek memegang sebilah parang.

Sejurus itu, rakan suspek bertindak mengambil telefon bimbit milik mangsa dan rakannya.

Turut diambil wang tunai berjumlah RM3,000 hasil jualan kad tambah nilai, barang peribadi dan wang tunai milik mangsa.

Ketua Polis Daerah Penampang Deputi Superintendan Mohd Haris Abdullah berkata, siasatan mendapati ketika kejadian mangsa bersama rakanya sedang bersiap untuk menutup premis berkenaan.

“Kedua-dua suspek dikatakan melarikan diri melalui sebuah kedai dobi layan diri yang terletak bersebelahan lokasi kejadian.

“Polis sedang mengesan kedua-dua suspek terbabit dan kes disiasat mengikut Seksyen 395/397 Kanun Keseksaan,” katanya.


Warga emas pandu kereta rempuh pengunjung gerai di Tamu Batu 5

TAWAU, 20 Jan – Seorang lelaki cedera parah manakala anak lelakinya berusia tiga tahun masih belum sedar di hospital, selepas dilanggar sebuah kereta dipandu seorang lelaki yang tidak sengaja tertekan pedal minyak ketika mahu memperlahan kereta di tapak gerai Batu 5, Kinabutan Jalan Apas di sini, semalam.

Dalam kejadian 4.00 petang itu, Ketua Polis Daerah Tawau ACP Fadil Marsus berkata mangsa Abdul Rahman Paddu, 48, dan anaknya Ahmad sedang membeli barang di sebuah gerai sebelum dirempuh kereta Hyundai Gets dipandu lelaki berusia 67 tahun.

“Ketika kejadian pemandu warga emas itu turut merempuh dua gerai di pasar tamu selain melanggar belakang sebuah kereta pacuan empat roda D’Max dan akibatnya D’max berkenaan yang diparkir turut  terdorong ke depan dan melanggar sebuah lori,” katanya dalam satu kenyataan di sini, hari ini.

Menurut Fadil, siasatan awal polis mendapati suspek yang bekerja sebagai pemandu van jenazah dalam perjalanan dari masjid di Jalan Kinabutan menuju ke rumahnya di Batu 5, Jln Apas.

“Semasa melalui pasar tamu yang terletak di kawasan kedai-kedai di Batu 5, suspek terpijak pedal minyak ketika mahu memperlahankan kenderaannya semasa melalui lorong sempit dengan di kiri dan kanan lorong terletak gerai,” katanya.

Fadil berkata akibat kecuaian itu suspek disiasat di bawah Seksyen 43 (1) Akta Pengangkutan Jalan 1987.


Penunggang Motosikal Maut Dirempuh 4×4 Di Keningau

KENINGAU: Seorang penunggang motosikal maut selepas dirempuh sebuah pacuan empat roda dalam kejadian di Kilometer 5, Jalan Tambunan-Keningau, berhampiran Kampung Moloson, di sini, hari ini.

Dalam kejadian jam 7.30 pagi itu, mangsa berusia 25 tahun dikatakan mengalami kecederaan serius dan dilaporkan meninggal dunia ketika mendapatkan rawatan di Hospital Tambunan.

Ketua Polis Daerah Keningau, Deputi Superintendan Shahrudin Mat Husain berkata, pihaknya menerima maklumat kejadian kemalangan berkenaan daripada orang awam pada jam 8 pagi.

Katanya, susulan laporan itu, sepasukan anggota dan pegawai terus dikerah ke lokasi kejadian untuk menjalankan siasatan.

“Siasatan awal mendapati mangsa bergerak dari arah Keningau menuju ke Tambunan. Bagaimanapun sebaik tiba di lokasi kejadian, sebuah kenderaan pacuan empat roda dipandu lelaki berusia 67 tahun tiba-tiba memasuki laluan mangsa.

“Disebabkan jarak yang terlalu dekat, mangsa tidak sempat mengelak dan kenderaan berkenaan terus bertembung dengan motosikal dinaiki mangsa,”katanya dalam kenyataan media yang dikeluarkan, hari ini.

Menurutnya, akibat kemalangan itu, penunggang motosikal mengalami kecederaan parah di bahagian dada dan kepala.

Katanya, mangsa kemudiannya dibawa ke hospital menggunakan ambulans sebelum mendapatkan rawatan di Wad Kecemasan Hospital Tambunan.

“Hasil siasatan mendapati kemalangan disebabkan oleh kecuaian pemandu pacuan empat roda berkenaan.

“Bagaimanapun, siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987,” katanya. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Pihak Perlu Patuhi PKP Fasa 5 – Ismail Sabri

PUTRAJAYA, 4 Mei: Peraturan-peraturan di bawah Perintah Kawalan Pergerakan fasa empat (PKP4) sebelum ini terbatal dengan bermulanya PKP Bersyarat (PKPB) hari ini sebagai PKP fasa lima (PKP5), kata Menteri Kanan (Kluster Keselamatan) Datuk Seri Ismail Sabri Yaakob.

Justeru itu, katanya semua pihak perlu mematuhi peraturan di bawah PKP5.

“Jika ada pihak tertentu yang masih mahu mengikut peraturan PKP4, ia adalah salah, kerana ia telah pun diganti dengan peraturan baharu PKP5.

“Sekarang semua negeri tertakluk pada PKP5, saya harap mereka (di peringkat negeri) sedar perkara ini, perlu patuh kepada PKP5 ini,” katanya pada sidang media perkembangan PKP di sini hari ini.

Pelaksanaan PKPB atau PKP5 yang bermula hari ini menyaksikan hampir kesemua sektor ekonomi dan sosial dibuka semula.

PKPB juga membolehkan empat individu serumah dan sekeluarga dalam satu kenderaan untuk keluar bagi tujuan keperluan penting berbanding hanya dua orang dalam PKP4.

Sementara itu, Ismail Sabri berkata Akta Pencegahan dan Pengawalan Penyakit Berjangkit 1988 (Akta 342) tetap terpakai dalam PKP5 dan hukuman kepada yang ingkar akan tetap dikenakan seperti PKP sebelumnya.

“Akta tetap sama. Hukuman kepada yang ingkar ialah kompaun tak lebih RM1,000, penjara tidak lebih enam bulan, atau kedua-duanya sekali dan perniagaan yang tidak mengikuti SOP yang ditetapkan, premis mereka boleh ditutup,” katanya.

Ismail Sabri berkata orang ramai yang nampak dengan jelas pengingkaran pematuhan prosedur operasi standard di bawah PKPB boleh membuat laporan di balai polis berdekatan dan pejabat pihak berkuasa tempatan seperti majlis daerah, majlis perbandaran dan lain-lain.

Jelasnya cara lain untuk membuat aduan ialah melalui hotline Majlis Keselamatan Negara (MKN) di nombor 03-88882010 ataupun melalui myGCC 03-80008000 yang beroperasi 24 jam.

“Jika aduan yang ingin disampaikan ialah mengenai kementerian tertentu, boleh terus laporkan kepada kementerian-kementerian yang berkaitan,” katanya lagi.

Ismail Sabri menambah beliau percaya ramai yang akan membantu kerajaan dalam memastikan semua pihak mengutamakan pematuhan SOP.

”Kalau boleh ambil gambar. Kalau ambil video lagi bagus. Lebih terbukti apa yang dilaporkan. Saya menyeru kepada semua rakyat Malaysia untuk sama-sama membantu kerajaan memastikan pematuhan SOP di bawah PKPB,” katanya lagi.

Mengulas mengenai jadual pergerakan rentas negeri dari kampung halaman bermula Khamis hingga Ahad ini, katanya mana-mana individu yang terlepas pada tempoh tarikh yang ditetapkan itu perlu melaporkan atau mendapat kebenaran daripada pihak polis untuk pergerakan mereka.

“Sebelum ini sudah ada yang merentas negeri perlu mendapatkan kelulusan daripada pihak polis. Selepas daripada tarikh yang ditetapkan itu, bergantung kepada pihak polis untuk membenarkan pergerakan. Kami telah memberi pengecualian selama empat hari itu, jadi seboleh-bolehnya gunakanlah tempoh empat hari itu untuk kembali ke tempat kerja ataupun sebaliknya,” katanya.

Mengulas lanjut, Ismail Sabri berkata tidak ada lagi syarat pergerakan dalam radius 10 km sepanjang tempoh berkuatkuasanya PKPB, namun pergerakan rentas negeri masih tidak dibenarkan.

Dalam perkembangan lain, Ismail Sabri berkata semalam Polis Diraja Malaysia dan Angkatan Tentera Malaysia telah menahan 401 individu ingkar PKP, yang merangkumi 331 individu direman dan 70 individu dijamin polis.

Katanya jumlah tangkapan kumulatif ingkar PKP setakat semalam adalah seramai 24,081 individu.

Tambahnya, setakat hari ini, sebanyak 244 pusat kuarantin telah beroperasi di mana 18,218 individu sedang menjalani proses kuarantin wajib dan semalam seramai 265 rakyat Malaysia telah pulang ke tanah air dan telah dikuarantin wajib.


PPM tahan PATI di perairan Pelabuhan Lahad Datu

LAHAD DATU,  13 Jan – Pasukan Polis Marin (PPM) menahan empat lelaki pendatang asing tanpa izin (PATI) dalam Operasi Landai di kawasan perairan  Pelabuhan Lahad Datu di sini, pagi tadi.

Komander PPM Wilayah 4 Sabah, ACP Mohamad Pajeri Ali berkata kesemua mereka ditahan berpandukan  maklumat dari Unit Risikan Marin (URM) yang mengesan dua bot pam yang mencurigakan di kawasan operasi antara pukul 4.30 hingga 4.45 pagi.

“Menyedari kehadiran polis, bot pertama cuba lolos dengan menghala ke arah laut Sabah Baru tetapi berjaya di pintas pasukan peronda dan pemeriksaan mendapati terdapat tiga lelaki berumur antara 18 hingga 26 tahun di bot itu tidak memiliki dokumen pengenalan diri yang sah.

Manakala pemeriksaan keatas sebuah lagi bot pam  yang dikendalikan lelaki berumur 32 tahun, turut  didapati  tidak memiliki dokumen pengenalan diri,” katanya dalam satu kenyataan di sini, hari ini.

Mohamad Pajeri berkata kesemua PATI itu dipercayai telah lama berada di negeri ini.

PATI yang ditahan dengan bot rampasan bernilai RM4,700 dibawa  ke pangkalan Markas Operasi PPM Lahad Datu untuk tindakan lanjut di bawah Seksyen 6(1)c Akta Imigresen 1959/63,” katanya.


ADUN GRS Tiba Di Istana Negeri Sabah

KOTA KINABALU: Ahli Dewan Undangan Negeri (ADUN) daripada Gabungan Rakyat Sabah (GRS) mula kelihatan tiba di Istana Negeri Sabah seawal jam 9.30 pagi.

Ketibaan mereka di Istana Negeri Sabah adalah bagi menghadiri Majlis Istiadat Angkat Sumpah Ketua Menteri baharu yang dijangka bermula jam 10.30 pagi ini.

Antara yang kelihatan tiba adalah Pengerusi Barisan Nasional Sabah, Datuk Seri Bung Moktar Radin; Presiden Parti Solidariti Tanah Airku (Star), Datuk Dr Jeffrey Kitingan dan beberapa ADUN lain.

Turut kelihatan tiba bagi menghadiri Istiadat itu adalah Menteri Kanan Pertahanan, Datuk Seri Ismail Sabri Yaakob.

Semalam, Yang di-Pertua Negeri Sabah Tun Juhar Mahiruddin telah menyerahkan watikah pelantikan kepada Pengerusi Perikatan Nasional (PN) Sabah, Datuk Seri Hajiji Mohd Noor sebagai Ketua Menteri Sabah.

Sejurus selepas majlis angkat sumpah Ketua Menteri berlangsung, Hajiji dijangka mengadakan sidang akhbar di Pusat Pentadbiran Negeri Sabah (PPNS) pagi ini.- SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gara-Gara Berebut Kudapan, Remaja Maut Tertusuk Pisau Dibaling Bapanya

Seorang remaja lelaki berusia 15 tahun maut akibat ditusuk pisau yang dibaling oleh bapanya kerana berang mangsa bergaduh dengan adiknya berebut kudapan.

Dalam kejadian yang berlaku di Palangkarya, Kalimantan Tengah, mangsa, Eko sebelum itu pulang dari kedai membawa roti dan susu kotak.

Apabila masuk ke halaman rumah, Eko menghulur susu itu kepada adiknya. Tetapi pergaduhan tercetus apabila si adik juga mahu menjamah roti tersebut.

Suspek, Mardi, 45, yang ketika itu sedang mengupas jagung terdengar pergaduhan dua anaknya lalu membaling pisau ke arah mangsa dan tertusuk tepat menembusi dada Eko.

Bimbang dengan keselamatan anaknya, Mardi terus membawa Eko ke hospital, malangnya Eko tidak sempat diselamatkan.

Tidak terhenti di situ, Mardi cuba menutup kesalahannya itu dan memaklumkan kepada polis mangsa terjatuh ke atas pisau itu ketika bertengkar dengan adiknya.

Keluarga Eko pada awalnya juga enggan membenarkan mayat mangsa dibedah siasat membuatkan polis berasa curiga dan meneruskan bedah siasat.

Polis juga mendapati keadaan tempat kejadian tidak sama seperti apa yang diceritakan oleh suspek.

Hasil bedah siasat dan soal siasat yang dijalankan terhadap adik mangsa mendapati perkara yang sebaliknya.

Akhirnya Mardi mengaku dia membaling pisau tersebut dan menegaskan dia tidak sengaja sehingga membunuh Eko.

“Saya lempar pisau itu, bukannya menikam dia.

Saya menyesal seumur hidup,” katanya yang kini berdepan dengan tindakan undang-undang dan bakal dipenjara maksimum 20 tahun jika didapati bersalah.


Christina Gesa Ahli Keluar PKR Hantar Nama Sebagai Rekod

TAWAU: Parti Keadilan Rakyat (PKR) Sabah meminta ahli yang membuat pengisytiharan keluar parti menghantar senarai nama bagi membolehkan mereka dikeluarkan dari rekod PKR Pusat.

Pengerusi PKR Sabah merangkap Timbalan Ketua Menteri, Datuk Christina Liew berkata, sehingga kini, pihaknya masih belum menerima senarai nama ahli yang mengisytiharkan keluar parti termasuk terbaharu membabitkan ahli PKR Kalabakan.

“Sebagai contoh semalam, mereka mendakwa ada 2,000 ahli keluar parti di PKR Kabalakan.

“Justeru, saya perlu tahu nama setiap daripada mereka kerana sesiapa sahaja boleh sebut angka orang keluar parti tanpa diketahui kebenarannya,” katanya ketika mengulas mengenai dakwaan ahli-ahli PKR yang bertindak keluar parti.

Beliau berkata demikian ketika ditemui media selepas melawat mangsa di lokasi kebakaran di Lorong Haji, Sundu Batu 2 Jalan Apas, hari ini.

Christina berkata, beliau sudah mengarahkan Setiausaha PKR Sabah untuk menulis surat kepada pihak berkaitan bagi mengemukakan senarai nama ahli yang didakwa keluar bagi membolehkan proses penamatan keahlian dilakukan.

“Kalau mereka mencari alasan (hilang kepercayaan kepada pemimpin parti), biarkan kerana keluar masuk parti adalah perkara biasa.

“Saya tidak mahu katakan ia bagus, tetapi tindakan itu seperti satu budaya dan kita ada kebebasan (membuat keputusan),” katanya.

Terdahulu Ahli Parlimen Tawau itu menyampaikan sumbangan wang ringgit dan barangan dapur kepada semua mangsa kebakaran di Lorong Haji Sundu.

“Saya melihat kerjasama sangat baik daripada ramai pihak termasuk orang perseorangan, syarikat dan pertubuhan bukan kerajaan (NGO) dalam membantu mangsa di sini,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Malaysia Maut Akibat Covid-19 Di London, Selamat Dikebumikan

Menerusi kiriman daripada laman Facebook Kelab Melayu London mengesahkan bahawa seorang warga Malaysia yang merupakan seorang anggota perintis telah meninggal dunia selepas dijangkit wabak Covid-19.

Terkini, jenazah Allahyarham Husin Long selamat dikebumikan sekitar jam 2 petang pada hari Selasa waktu tempatan di tanah perkuburan Gardens of Peace. Tempat pegebumian tersebut hanya membenarkan 10 orang untuk menguruskan jenazah beliau.

Allahyarham disahkan meninggal dunia setelah menerima rawatan di hospital Royal Free, Hampstead selama dua hari selepas disahkan dijangkiti wabak Covid-19. Beliau juga mempunyai sejarah mengalami penyakit lain sejak 20 tahun lalu.

Untuk pengetahuan anda, Allahyarham Husin Long merupakan antara rakyat Malaysia yang berhijrah ke London pada tahun 1970 selepas berkhidmat di pangkalan tentera laut British di Singapura sejak 1948.

Sumber: Awani, Kelab Melayu London, SiakapKeli


2 Rentung, Lebih 30 Rumah Musnah Terbakar Dalam Kebakaran Di Tawau

TAWAU, 09 JAN : Dua orang meninggal dunia dipercayai rentung dan tujuh lagi mangsa mengalami kecederaan (melecur) dalam kejadian kebakaran rumah yang berlaku di kampung Sungai Buaya, Batu 2½ Jalan Apas, malam tadi.

Pihak bomba membuat anggaran awal sebanyak 30 hingga 40 buah rumah musnah terbakar 100% di keluasan tapak 100 meter x 50 meter.

Ketua Balai Bomba dan Penyelamat (BBP) Tawau, TPgB Julius John Stephen Jr berkata, dua mangsa rentung ditemui kira-kira pukul 4.45-pagi dan 5.50-pagi masing-masing seorang lelaki dan seorang lagi perempuan. Bagaimanapun umur mangsa rentung masih belum diketahui.

Sementara itu, tujuh lagi mangsa yang dilaporkan berlaku melecur tahap 1 hingga 86-peratus berumur lingkungan 6 hingga 45-tahun iaitu empat perempuan dan tiga lelaki termasuk empat adalah kanak-kanak.

Katanya, kesemua mangsa melecur dikejarkan ke Hospital Tawau oleh orang awam bagi mendapatkan rawatan lanjut.

Menurutnya, pihak bomba bergegas ke lokasi kebakaran pada jarak 5-kilometer selepas menerima panggilan telefon melalui talian MERS999 kira-kira pukul 12.32-tengah malam.

Pihak bomba melakukan kerja-kerja memadamkan api kebakaran menggunakan dua aliran 400-kaki empat pancutan sumber air jentera bomba dan air terbuka iaitu parit berdekatan.

Operasi dilaporkan terkawal kira-kira pukul 2.07-pagi dan ditamatkan sepenuhnya pukul 6.20-pagi.Turut terlibat dalam operasi tersebut, Polis Diraja Malaysia (PDRM), Angkatan Pertahanan Awam Malaysia (APM) dan Jabatan Sukarelawan Malaysia (RELA).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Percikan api geseran tayar kereta api punca dua kereta terbakar

PENAMPANG: Polis mengesahkan tiada unsur jenayah atau khianat terhadap dua kereta pacuan empat roda yang terbakar di Kampung Sendil, Putatan, petang Rabu lalu.

Ketua Polis Daerah Penampang Deputi Superintendan Mohd Haris Ibrahim berkata kebakaran adalah disebabkan oleh percikan api dari landasan sewaktu sebuah kereta api melalui kawasan berkenaan kira-kira jam 3.25 petang.

“Siasatan awal mendapati kebakaran adalah berpunca daripada percikan api hasil geseran tayar kereta api dengan landasannya, menyebabkan rumput kering di kawasan berkenaan terbakar.

“Kebakaran rumput kering itu kemudiannya merebak sehingga menyebabkan dua kenderaan yang diletakkan berhampiran landasan terbakar serta merta,” katanya.

Beliau berkata kes diklasifikasikan sebagai File Report (FR) dan disiasat oleh pasukan dari Balai Bomba dan Penyelamat Penampang. – Utusan Borneo


Polis Marin tahan 14 pati di perairan Sandakan

SANDAKAN, 21 Okt- Cubaan 14 Pendatang Asing Tanpa Izin (PATI) Filipina mendarat di Sandakan gagal selepas bot laju dinaiki mereka dikesan di kuala sungai Batu 3 dekat sini, awal hari ini.

Turut ditahan juragan bot laju itu, seorang lelaki berusia 35 tahun yang merupakan warganegara Filipina dan tidak memiliki dokumen pengenalan diri.

Pemangku Komander Pasukan Polis Marin (PPM) Wilayah 4 Sabah Supt Abdul Nasir Othman berkata 14 PATI yang ditahan itu terdiri daripada sembilan wanita dewasa, dua lelaki dewasa, dua kanak-kanak lelaki dan seorang kanak-kanak perempuan.

Kesemua PATI berusia antara lima hingga 56 tahun itu ditahan di bawah Akta Antipemerdagangan Orang Dan Antipenyeludupan Migran 2007 dan Akta Imigresen 1959/1963, katanya dalam satu kenyataan di sini.

Abdul Nasir berkata bot laju dinaiki PATI berkenaan ditahan pada jam 12.35 pagi oleh pegawai dan anggota PPM yang membuat intipan serta pemantauan menerusi Op Pensura di kawasan perairan itu.

Katanya bot laju itu dikesan dari arah laut dipercayai dari perairan Filipina memasuki kuala sungai Batu 3.

Menurutnya ketika cuba dihampiri bot anggota PPM, bot laju itu memecut laju untuk melarikan diri sebelum berjaya dipintas.


Verdon Letak Jawatan CEO Sabah FC

KOTA KINABALU: Skuad Liga Super Sabah belum pun terbentuk, namun pergolakan terus melanda pihak pengurusannya apabila Ketua Pegawai Eksekutif (CEO) Sabah Football Club (FC) Sdn Bhd, Datuk Verdon Bahanda mengumumkan meletak jawatan.

Dalam satu kenyataan dikeluarkan Verdon melalui akaun Facebooknya, peletakan jawatan yang berkuatkuasa hari ini itu turut membabitkan tugas beliau sebagai pengarah dan pemilik Sabah FC.

Katanya, ia susulan pertemuan beliau dengan Pemangku Presiden Persatuan Bola Sepak Sabah (SAFA), Datuk Seri Bung Moktar Radin yang memaklumkan keputusannya untuk merombak semua kepimpinan SAFA serta Sabah FC.

“Saya sedar, walaupun saya adalah pemilik saham terbesar dalam Sabah FC Sdn Bhd iaitu mempunyai pegangan sebanyak 70 peratus berbanding SAFA yang memiliki 30 peratus, tetapi saya masih perlu mendapatkan mandat dari semua pihak berkepentingan dalam Sabah FC Sdn Bhd untuk membuat keputusan-keputusan kritikal dan keputusan besar walaupun Sabah FC di bawah pemilikan saya.

“Saya bertanggungjawab sepenuhnya bagi menyediakan semua keperluan Sabah FC termasuk kewangan dari dana saya sendiri bagi musim hadapan dan juga menyelesaikan semua tunggakan hutang SAFA.

“Ramai yang sedar bahawa kehadiran saya dalam Sabah FC adalah untuk menyelamatkan keadaan dengan menyelesaikan beberapa perkara asas bermula dari masalah kewangan dengan menggunakan dana saya sendiri untuk membayar tunggakan hutang yang ditanggung oleh SAFA,” katanya.

Verdon berkata, selepas mendapat hak pemilikan dalam Sabah FC, beliau merasakan semuanya sudah selesai dan boleh menumpukan usaha memantapkan pasukan.

Bagaimanapun, katanya, ‘drama’ yang dicipta oleh beberapa individu dalam SAFA masih belum berakhir sehingga kini.

“Apapun, saya hanya akan menandatangani semua dokumen penyerahan hak saham saya dalam Sabah FC Sdn Bhd kepada SAFA dan peletakan jawatan dalam semua jawatan saya selepas mendapat bayaran balik daripada SAFA untuk semua perbelanjaan yang sudah saya keluarkan sebelum ini.

“Saya dengan ini memohon maaf kepada semua pihak khususnya penyokong Sabah FC sekiranya terdapat kesilapan yang saya lakukan sepanjang tempoh saya mengendali pasukan Sabah FC yang cukup singkat ini.

“Percayalah, apa saja yang saya lakukan adalah usaha untuk memperbaiki segala kelemahan yang ada dan demi kebaikan bola sepak Sabah walaupun mungkin sebahagian dari keputusan yang saya buat adalah di luar norma kebiasaan rentak pengurusan pasukan sebelum ini.

“Saya mendoakan sentiasa agar Sabah FC terus maju jaya di bawah pengurusan yang baru dan saya yakin, dengan kepimpinan Datuk Seri Bung Moktar Radin sebagai peneraju baru SAFA, ia akan dapat memberikan impak yang besar kepada kemajuan bola sepak Sabah khususnya Sabah FC,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost